Билл Гейтс Microsoft директорлар кенгашини тарк этди - Zamin.uz\n17:30 / 14.03.2020\nMicrosoft асосчиси Билл Гейтс компания директорлар кенгашини тарк этишга қарор қилди. «РБК»нинг ёзишича, бу ҳақда у ўзининг LinkedIn саҳифасида маълум қилган.\n«Microsoft ҳар доим ҳаётимнинг муҳим қисми бўлиб қолади ва мен Сатя Наделла (корпорациянинг бош директори) ва техник раҳбарият билан компаниянинг қарашларини шакллантириш ва улкан мақсадларга эришишда ёрдам беришда давом этаман», — деган у.\nКорпорация хабарида айтилишича, Билл Гейтс соғлиқни сақлаш, таълим ва иқлим ўзгаришига қарши кураш соҳасидаги хайрия ишларига кўпроқ вақт сарфламоқчи. У компанияда Наделла ва бошқа Microsoft раҳбарларининг маслаҳатчиси сифатида ишлашда давом этади.\nГейтс, шунингдек, Berkshire Hathaway инвестиция фонди директорлар кенгашидан ҳам кетишини маълум қилган.\nГейтс Microsoft’га 1975 йилда тадбиркор Пол Аллен билан асос солган. У 2008 йилгача компания бош директори бўлган. Сўнг рафиқаси Мелинда билан бирга асос солган хайрия жамғармаси (Bill & Melinda Gates Foundation)га кўпроқ эътибор қаратиш учун ушбу лавозимни тарк этган.\nТадбиркор директорлар кенгашига 2014 йилгача раҳбар бўлган. Сўнг бу лавозимни Жон Томпсон эгаллаган.\nБилл Гейтс Microsoft акцияларининг тахминан 1 фоизига эгалик қилади. Forbes унинг бойлигини 103,6 миллиард долларга баҳолаган, журнал уни дунёнинг энг бой одамлари рейтингида (Amazon бош директори Жефф Безосдан кейин) иккинчи ўринга қўйган. Bloomberg миллиардерлар рейтингида биринчи ўринга чиқиб олган.\nБилл Гейтс Microsoft тарк этди “Замин” янгиликларини “Одноклассники”да кузатиб боринг


Rost24 - Ўзбекистонда онкологик касалликлар кўпаймоқдами?\nБутун дунёда бўлгани каби, юртимизда ҳам, йил сайин онкологик касалликлар кўпайиб бормоқда. Жаҳон бўйича ҳар йили 16 миллион нафар онкологик беморлар аниқланади. Юртимизда эса йилига 22 мингдан ортиқ беморларда онкологик хасталиклар қайд этилмоқда.\nБеморлар сонининг ошиб бораётганлигига бир неча омилларни сабаб қилиб кўрсатиш мумкин. Албатта, ушбу омиллар сирасига атроф-муҳитнинг ифлосланиши, иқлимнинг глобал ўзгариши, истеъмол қилаётган озиқ-овқат ва ичаётган сувимиз таркибида турли сунъий қўшимчаларнинг кўпайиб бораётгани, зарарли одатлар ҳамда жисмоний фаолликнинг пасайиб бораётганлиги каби жиҳатларни киритиш мумкин. Чекиш ҳам саратонни чақирувчи канцероген омиллардан бири саналиб. Ўпка раки билан боғлиқ ҳолатларнинг 80 % айнан чекиш сабабли вужудга келиши аниқланган. Бу ҳақида Тошкентда ўтказилган «Тамакисиз келажак сари» мавзусидаги тренинг давомида оммавий ахборот воситаларига маълум қилинди.\nТошкентда 100 минг аҳолига нисбатан онкологик касалликларга чалиниш кўрсаткичи 190 дан ортиқ кишини ташкил қилади. Бу республиканинг бошқа вилоятларига нисбатан энг юқори кўрсаткичдир. Ўзбекистоннинг чекка ҳудудларида кўрсаткич одатда 35-40 кишидан 50 кишигача тўғри келади.\nАммо бу Тошкентда бошқа вилоятларга нисбатан онкологик касалликларга чалиниш кўп дегани эмас. Онколог мутахассис Олим Имомов бу ҳақида Rost24.uz мухбирига маълум қилди.\n«Шунчаки, Тошкент шаҳрида диагностика яхши йўлга қўйилган. Мамлакат қанча ривожланган бўлса, уларда саратон касаллиги кўп учрайди. Чунки уларда диагностика яхши ривожланган бўлади. Мана масалан, Африка давлатларида саратон диагностикаси суст, албатта, шунинг учун саратон касаллиги ҳам кам аниқланади».\n- Ўзбекистонда Россия ва Қозоғистон каби қўшни мамлакатларга нисбатан саратон касаллиги аниқланиш кўрсаткичи пастроқ. Бу мамлакатимизда диагностиканинг Россия ва Қозоғистонга нисбатан суст ривожланганини англатадими?\n-Бизда саратон касаллигининг қўшни мамлакатларга нисбатан камлигига сабаб бу Ўзбекистон аҳолисининг кўпчилигини ёшлар ташкил қилишидир. Бизда туғилиш кўрсаткичи юқори, аҳолининг 30 фоизи меҳнатга лаёқатлилик ёшидан, яъни 18 ёшдан паст болалар, 30 фоиздан ортиқ, 40 фоизга яқин киши меҳнатга лаёқатли ёшда. Атиги 10 фоиздан ошиқроқ қисмигина қариялардир.\nДавлатда қанчалик ёшлар кўп бўлса, саратон касаллиги кам бўлади. Чунки, бу касаллик қарияларга нисбатан ёшларда камроқ учрайди. Европа давлатларида, Россияда қариялар кўпроқ, ёшлар эса кам бўлгани учун уларда саратонга чалиниш кўрсаткичи ҳам баланддир.\nШунингдек, Ўзбекистонда табиий ўлим сабабларининг ҳар доим ҳам ўрганилмаслиги, айрим чекка ҳудудларда аҳолининг ўз саломатлигига бефарқлиги, баъзи шифокорларнинг онкологик эҳтиёткорлигининг пастлиги ҳамда аҳолининг баъзи қатлами замонавий тиббиётга эмас, табибларга ишониши каби муаммолар борлиги учун ҳам онкологик касалликларнинг аниқланиши кўрсаткичи камроқ, дейиш мумкин, дейди Олимжон Имомов.\nМаълумот учун, 20 йилдан кўпроқ вақт давомида кунига битта қути тамаки чекадиган инсонларда чекмайдиганларга қараганда ўпка саратонига чалиниш хавфи 8-10 баравар юқори.\nТег: саратон Ўзбекистонда касалликлар сони чекишга қарши Тошкент Олим Имомов онколог


Янги ҳалол маҳсулот – моцарелла!\nБутун дунё мусулмонларининг тановвули учун яна бир янги туҳфа тақдим этилди. Италия технологияси асосида, “Моцарелла” номи билан машҳур пишлоқ ишлаб чиқарувчи фабрика маҳсулотлари Италия Ислом марказида ҳалол маҳсулотлар рўйхатидан жой олди. Пишлоқ ишлаб чиқариш жараёнида исломнинг барча қоидаларига мутаносиб равишда бажарилаётганини ҳисобга олиб, ушбу сертификатни Италия Ислом савдо-сотиқ Ассоциацияси томонидан тасдиқланди ва истеъмолчи харидорлар учун ҳавола этилди.\n“Бу ташаббусни кўрсатишдан мақсад эса, баъзи давлатларда озиқ-овқат маҳсулотини истеъмол қилишда дастлабки эътибор диний қарашлардан асосий ўриндалигида” – дея таъкидлади Неаполь масжиди имоми ва Ислом маданияти Ассоциацияси Президенти Абдуллоҳ Массимо.\n“Ниҳоят, мусулмон кишилар ҳалол маҳсулотларни супермаркет расталаридан ҳеч қандай муаммосиз топишлари ва харид қилиш имкониятига эга бўлдилар. Бу ташаббус эса катта қадамлар билан одимлаб бормоқда” – дея қўшимча қилди.\n“Моцарелла” пишлоғи ҳалол компонентлар асосида тайёрланган. Асосий қисми кимёвий алкогол бўлган маҳсулотдан фойдаланиш шарт эмас. Мисол учун ҳар бир ишлаб чиқарилган маҳсулотнинг таркибига қўшилган компонент унинг узоқ муддат сақланишига ёрдам беради, харид қилаётганда эса ишлаб чиқарилган жой номи ва узоқ муддат сақланишига аҳамият бериш лозим. Сақлаш муддати узоқ вақтга узайтирилган маҳсулотларнинг компоненти ҳам мураккаблашганидан далолат беради.\n“Эндиликда, Италия ислом маркази озиқ-овқат маҳсулотлари таркибидаги шубҳали компонентларни аниқлашни йўлга қўйди” – дейди Абдуллоҳ Массимо.\nҲалол сертификатни қўлга киритган “La Baronia” ўз маҳсулотларини дунё бозорига олиб чиқди. Бир қанча давлатлар ҳам ушбу импорт маҳсулотларни қабул қилиш имкониятига эга бўлдилар. “Бу харидорлар учун яхши таклиф бўлди, озиқ-овқат саноатида ўзига янги бозорни кашф этиб, сифатли маҳсулотлари билан кўпчиликка манзур бўлмоқда” дейди пишлоқ маҳсулотлари ишлаб чиқариш бўйича бош раис Антонио Лусиано.\nИслом шариати асосида тайёрланаётган ушбу пишлоқ маҳсулотлари истеъмолчиларнинг қизиқиши ва мақтовига сазовор бўлди.\nҲалол маҳсулотлар бозори тобора кенгайиб, аҳоли томонидан юқори баҳоланмоқда. Шу билан бирга, бир қанча давлатларда сифатли пишлоқ маҳсулотларига қизиқиш билан қарашмоқда. Ўзининг табиий ва сифатини йўқотмаслик ва шу билан бирга қалбаки маҳсулотлардан ажралиб туриши учун “Моцарелла” янги йўлини ўйлаб топди.\nНаргиза Фазлиддин қизи таржимаси


Snap ва Meta раҳбарлари келажак ижтимоий тармоқлари TikTok каби бўлишини айтди – Kommers.uz\nТехнология\t17:32 | 4.2.22\nSnap ва Meta раҳбарлари келажак ижтимоий тармоқлари TikTok каби бўлишини айтди\nФойдаланувчилар тасодифий муаллифлар жойлаштирган қисқа видеоларга кўпроқ вақт сарфламоқда.\nSnap ва Meta раҳбарлари келажак ижтимоий тармоқлари TikTok каби бўлишини айтди. Бу ҳақда The Verge хабар берди.\nМаълум қилинишича, Snap бош директори Эван Шпигель ўз платформасида Stories форматини сиқиб чиқара бошлаган Spotlight қисқа видеоларининг тобора оммалашиб бораётгани ҳақида гапирган. Компания ковид чекловлари енгиллашгани сари одамлар дўстларининг ҳикояларини кўришга қайтади, деб умид қилган. Бироқ улар тасодифий муаллифлар томонидан жойлаштирилган қисқа видеоларга кўпроқ вақт сарфламоқда.\n«Бу пандемия давомида кузатилган тенденциянинг давоми. Ҳар бир кунги фаол фойдаланувчига тушадиган дўстларнинг ҳикояларини жойлаштириш ва кўриш пандемиядан олдинги даражага қайтмади», — деган Шпигель. Шунингдек, у Snap иловани янгилаш устида ишлашда давом этишини қўшимча қилган.\nSnap ҳали контент бўлими қандай кўринишини ошкор қилмаган бўлса-да, у TikTok’га ўхшаб кетади. Шпигелнинг таъкидлашича, баъзи Spotlight видео яратувчилари аллақачон иловада ўз шоуларига эга. Бу томошабинлар янги контент ишлаб чиқарувчилар, мавзулар ва ҳамжамиятларни кашф қилиши ва кейин Discover бўлимида улар билан яқинроқ алоқада бўлишлари мумкин бўлган платформа сифатида Spotlight қарашларини қўллаб-қувватлайди.\nБундан ташқари, Марк Цукерберг ҳам TikTok’ни асосий таҳдид деб атаган.\n«Одамлар вақтни қандай сарфлаш бўйича жуда кўп танловга эга. TikTok каби иловалар эса жуда тез ўсиб бормоқда», — деган у Meta компаниясининг тўртинчи чоракдаги даромадлари бўйича берган ҳисоботда.\nАввалроқ Meta акциялари 23 фоизга «қулагани» ва Pinterest, Snap ва Twitter’да ҳам пасайиш кузатилгани хабар қилинганди. Шунингдек, Meta ва Snap 11 ёшли қизнинг суиқасдида айблангани ҳақида хабар берилди.


КОРРУПЦИЯ: УНИ ЖИЛОВЛАШ МУМКИНМИ? » Фаровон юрт\nШоир Абдулла Орипов суҳбатларимиздан бирида порахўрлик каби иллатларни одамнинг тирноқларига ўхшатган эдилар, яъни у тугамайди, ўсиб чиқаверади, фақат вақти-вақти билан мунтазам қирқиб туриш керак. Коррупцияни батамом енга олган мамлакат йўқ. Халқаро рейтингда биринчи ўринда турадиган Янги Зеландия 100 баллдан 89 балл олган, холос. Аммо коррупцияни самарали жиловлай олган мамлакатлар бор. Уларнинг тажрибаси бизга фойдалидир. Шундай қилиб...\nГермания жамиятда коррупцияга қарши курашиш борасида тизимли, шаффоф ва очиқ механизмларни яратган мамлакат. Transparency International ташкилотининг охирги ҳисоботига кўра, Германия 180 та мамлакат орасида 81 балл билан 12-ўринни эгаллаган. Оммавий ахборот воситалари бу ерда коррупция ҳолатлари ҳақида кескин ва жасур материаллар ҳавола этадилар.Коррупцияга мойиллик юқори бўлган ҳар бир соҳада ўзига хос кураш усуллари тадбиқ этилган. Масалан, Давлат харидлари шаффофлашган – тендерлар ҳақидаги маълумотлар оммавий ахборот воситаларида кенг ёритилади, унинг ҳар бир босқичига (тайёргарлик, саралаш, тендер ва ҳисобга олиш) турли кишилар жавоб берадилар. Олмонияда коррупциялашган ташкилотларнинг “қора рўйхати” юритилади ва ҳар бир тендер ўтказилганда ёки шартнома тузилганда, ўша рўйхатга назар солинади.\nНемис амалдорларини пора эвазига оғдириб олиш деярли имконсиз, чунки улар бир лаҳзада барча нарсадан – мансабидан, имтиёзлардан, жумладан, кафолатланган пенсиядан қуруқ қолишдан қўрқадилар.\nГерманиядаги сезиларли ўзгаришларга полиция ва прокуратурада коррупцияга қарши бўлинмалар кучайгани, аноним хабарлар учун “ишонч телефонлари” йўлга қўйилгани, жиноят ва солиқ полициясининг яқин ҳамкорлик қилганлиги сабаб бўлмоқда. Олимлар коррупцияга сабаб бўлувчи барча омилларни чуқур тадқиқ қилмоқдалар. Аён бўлишича, амалдорнинг пора олишга тайёргарлиги ушбу лавозимда икки йилдан ортиқ ишлаганидан сўнг ўсиб борар экан. Шунинг учун ҳокимият йирик буюртмалар тақсимоти ёки зарур рухсатнома бериш билан шуғулланадиган ходимларни тез-тез алмаштириш чораларини кўради. Амалдор бу мансабда узоқ қолмаслигини яхши билади ва кейинги ишини эгаллаши учун ҳалол ишлаши лозимлигини тушунади.\nОлмонияда хизмат ва совғаларни олишга оид қатъий қоидалар жорий этилган. Амалдор ёки давлат хизматчиси ёхуд ваколатли шахс томонидан олинган ҳар қандай совға, хизмат ёки бошқа қандайдир наф пора ҳисобланиши мумкин. Масалан, талаба томонидан домла тавсиянома ёзиб бергани учун миннатдорлик сифатида шоколад совға қилинса ҳам, “ортиқча эътибор” ҳисобланади. У ҳеч қанақа совға олишга ҳақли эмас.\n1998 йилда Олмонияга борганимизда Бош прокуратура, Олий суд, Бундестаг (парламент) каби турли идораларда бўлдик. Ўзбекчилик – чопон, дўппи, Чуст пичоғи каби совғалар олиб олганмиз. Қайси идорага кириб раҳбариятига совға қилсак, аввал рад этади. Жуда қўймасак, ходимини чақириб, қанча туришини сўраб, кирим қилиб, ҳужжатлаштириб қўяди. Чунки 5-7 доллардан қиммат нарсани совғага олиш мумкин эмас экан.\nБиз ўзбек мусаввири Исфандиёрнинг “Олтин куз” асари Лувр музейида сақланадиган осиёлик замонавий рассомнинг ягона асари эканидан фахрланамиз. У қандай Луврга олинган? Бу Ўзбекистон раҳбари Франция Президенти Миттеранга совға қилган асардир. У ўзига олиши мумкин бўлмаганидан, музейга топширган.\nЎзбекистонда дори ишлаб чиқарувчилар ёки сотувчиларнинг шифокорлар билан тил бириктириши кузатилади. Арзон дори турганда, шифокор қиммат, кучли дориларни ёзиб беради... Германияда кардиостимулятор ишлаб чиқарувчилар ва шифокорлар ўзаро тил бириктириб, ноқонуний иш олиб борганлиги аниқланиб, қаттиқ чоралар кўрилган. Siemens ва Daimler компаниялари дунёнинг турли мамлакатларида мансабдор шахсларини пора эвазига оғдириб олиб, ўзлари учун фойдали битимларни қўлга киритишгани кенг қамровли суд ишлари, қамоқ жазолари, бир неча миллион евролик жарималарга, сиёсатчиларнинг истеъфога чиқишига олиб келди.\nОлмонияда нодавлат-нотижорат ташкилотлари коррупцияга қарши курашишда муҳим ўрин тутади. Улар аҳолининг хабардорлигини ошириш, порахўрлик ва коррупцияни қоралаш, жамоатчилик муҳокамасини ташкил қилиш, мазкур қабиҳ иллатга қарши ислоҳотларни илгари суриш борасида ўз сўзи ва овозига эга.\nКоррупцияга қарши кураш борасида муваффақиятга эришган мўъжаз мамлакатлардан бири Эстониядир. 1990-йилларда Эстонияда коррупция ва уюшган жиноятчилик чуқур илдиз отган эди. Ушбу мамлакатда коррупцияга қарши курашишнинг асосий принципларидан бири ахборот технологиялари хизматларининг бошқарувга ва давлат хизматларига фаол жалб қилингани бўлди. Бугунги кунда Эстония Европа иттифоқида IT-технология соҳасидаги илғор мамлакат ҳисобланади. Мамлакат тўлиқ бепул Wi-Fi билан, 98 фоиз ҳудуди эса симсиз интернет билан қамраб олинган.\nАхборот технологиялари ривожланиши коррупция муаммосини тубдан ҳал қилиш имконини берди. Биринчи галда бунга “электрон ҳукумат”ни жорий қилиш орқали эришилди. 2000-2005 йилларда мамлакатдаги ҳамма ҳужжатлар айланиши электрон шаклга ўтказилган ва барча эстонияликлар ягона маълумотлар базасига уланган. Амалдорларга керак бўладиган барча маълумотлар — иқтисодий статистика, суд, архив ҳужжатлари, тиббиёт карточкаси ва фуқаролар шикоятлари давлат маълумотлари базасида жойлашган. Тизим шундай яратилганки, ҳар қандай амалдор маълумотлар базасига кириб, фуқаронинг маълумотларига назар ташласа, унга ўзгартиш киритиш ёки киритмасликдан қатъи назар из қолдиради. Яъни, ғаразли давлат хизматчисининг қилмишини бир баҳяда аниқлаш мумкин.\nМен айнан “электрон ҳукумат” тизимини ўрганиш учун 2015 йилда Эстонияда бўлганман ва турли даражаларда ўрганганман. Кўрганманки, ҳатто, қувуридан сув оққан киши сантехникка ҳам интернетдан буюртма беради, тиши оғриган киши стомотолог қабулига ҳам уйидан туриб ёзилади. Фирма очмоқчи бўлган киши ҳам уйидан туриб, тегишли шаклни тўлдирган ҳолда ҳужжат топширади ва тез муддатда олади, чунки у шаклда ўз исми-шарифини ё картаси рақамини ёзиши билан тизим ўзи қаерда яшаши, соғлиғи ва ҳоказо маълумотларни давлат тизимидан олади ва аризани тўлдиради. Бирор ерга бориш, маҳалладан, солиқдан ва бошқа бирор ердан справка тўплаш шарт эмас.\nЭътиборли жиҳати шундаки, амалдорлар ва фуқаролар қарийб мулоқот қилмайди ёки бир-бирини жуда камдан-кам ҳоллардагина кўрадилар. Эстонияликлар солиқ декларациясини электрон тарзда топширади. Масалан, 2010 йилдаёқ 97 фоиз декларация интернет орқали юборилган эди. Юридик шахсни рўйхатга олиш 15 дақиқада ҳал бўлади, бунда тадбиркор кабинетма-кабинет сарсон бўлмайди. Эстония 2007 йилда дунёда биринчи бўлиб ўз фуқароларининг сайловда электрон тарзда овоз бериш имкониятини яратди.\nТегишли ҳужжатларни олиш учун фуқаро жойида суратга тушиб, электрон сканерда имзо қўйиши, бармоқ изларини топшириб, давлат божини тўлаши кифоя. Барча зарур ҳужжатлар автоматлаштирилган режимда тизимга келиб тушади. Барча ҳаракатларга бор-йўғи 10 дақиқа кетади. Ҳужжат тайёр бўлгач, фуқарога электрон почта ёки мобиль алоқа орқали хабар келади. Ана шу тартибда е-мактаб, е-полиция, е-тиббиёт тизимлари ишлайди. Ота-оналар фарзанди машғулотга қатнашган-қатнашмаганини билиб олади, унинг уй вазифалари ва баҳоларини кузатиб борадилар. Эстонияда давлат идораларида узундан-узоқ навбатларга барҳам берилди.\nБарча ҳукумат ҳужжатлари уч кун ичида оммавий ахборот воситаларида эълон қилиниши лозим. Шу сабабли, амалдорлар ҳужжатдаги ҳар бир қоидани исботлаб, тушунтиришга тайёр туриши керак. Ҳар йили юқори мартабали амалдорлар ўз мол-мулки ҳақида декларация топшириши керак. Бу маълумот кенг жамоатчилик учун очиқ манбада жойлаштирилади.\nМустақилликка эришган вақтда Сингапурда коррупция ниҳоятда авж олган эди. Ли Куан Ю бу даврни шундай ифодалайди: “Коррупция – Осиё ҳаётининг ўзига хос хусусиятларидан биридир. Одамлар “мукофот”ни очиқдан-очиқ қабул қилишади. Бу улар ҳаётининг бир қисми эди. Уни йўқотишда ишни ўз дўстларингиздан учтасини панжара ортига ўтқазишдан бошланг. Нима учунлигини сиз ҳам, улар ҳам яхши биласизлар. Жазонинг муқаррарлиги коррупцияни жиловлаб турувчи биринчи омилдир. Иккинчи омил – бозор даражасига мос келувчи маошдир. Биз энг кўп маош тўланадиган ўн фоиз кишиларнинг даромадига диққатимизни йўналтирганмиз. Модомики, мансабдорларимиз энг кўп ҳақ олмас экан, уларнинг ҳукуматга нима кераги бор?”\nКоррупцияга қарши курашишда Сингапур қандай қилиб, муайян натижаларга эришди? Сингапур бош вазири Ли Сянлуннинг қайд этишича, бунга сабаб сифатида тўртта омилни кўрсатиб ўтиш мумкин: биринчидан, Сингапур Буюк Британия мустакамлака ҳукуматидан тоза ва ҳалол ишлайдиган тизимни мерос қилиб олади. Иккинчидан, мамлакат етакчилари тизимни ҳалол ва тоза ушлашга ҳаракат қилишади. Ли Куан Ю ҳокимиятга келгач, ўзи ва партиядошлари оқ куйлак ва оқ шим кийишди. Бу уларнинг ҳукуматни тоза ва коррупциядан холи тутиш ниятининг рамзи эди. Бу ўшандан бери Сингапур ҳукумати учун асосий тамойил бўлиб келади. Учинчидан, кучли сиёсий хоҳиш ортидан Сингапурда коррупцияга қарши ишончли, институционал ва комплекс тизим яратилди. Бу тизим мустаҳкам қонунлар, ҳуқуқни қўллаш амалиёти, давлат хизмати ҳамда жамоатчилик назоратини қамраб олди. Сингапурнинг Коррупция амалиётларини тергов қилиш бюроси мустақил давлат органи бўлиб, ҳар қандай фуқарони, полиция ходимини, вазирларни тергов қилишга ҳақли ҳисобланади. Мамлакатда давлат хизматчиларига хусусий секторда топиш мумкин бўлгандан кам бўлмаган миқдорда ойлик маош тўланади ва шунга яраша мезон ва талаб қўйилади. Тўртинчидан, Сингапур коррупциядан холи жамият ва маданият яратдики, халқ ҳукуматдан тоза ва ҳалол тизимни кутади ҳамда талаб қилади. Бугун бирор бир сингапурлик муаммони пора эвазига ҳал қилмайди, порага дуч келса, давлат идорасини хабардор қилади.\nХитойда коррупцияга қарши олиб борилаётган чора-тадбирларга якдил баҳо бериш осон эмас. Бу ерда коррупцияга қарши дунёдаги энг қаттиқ қонунлар ҳаётга тадбиқ этилган. Катта миқдорда коррупция жиноятини содир этганлар умрбод озодликдан маҳрум этилиши ёки ўлим жазосига ҳукм қилиниши мумкин.\n... Офицер каскада ва қора кўзойнакда турибди. Чўккалаб олган айбдорларнинг кўзлари боғланган. Жаллод тўппончасини чиқаради ва айбдорларнинг гарданига ўқ узади. Худдики, оддий ишини қилгандек. Сюжет тахминан беш сония давом этади. Сўнг диктор ним табассум ва расмий овозда шундай дейди: “Ҳурматли ўртоқлар, сиз ҳозиргина коррупционер-амалдорларнинг қатлини томоша қилдингиз. Энди эса эртанги об-ҳаво маълумотлари билан танишинг”.\n1978 йилда Хитойда Дэн Сяопин томонидан “ислоҳотлар ва очиқлик сиёсати” эълон қилинади. Шундан сўнг мамлакатда “ижтимоий йўналтирилган бозор иқтисодиёти” ҳаётга татбиқ этила бошланди. Хусусий секторнинг тараққий этиши, иқтисодиётнинг жадал ривожланиши билан коррупция кўлами ҳам кенгайиб борди ва Хитойнинг халқаро обрўсига ҳамда иқтисодий мақсадларига тўсқинлик қила бошлади. Хитойлик экспертларнинг ҳисоб-китобига кўра, ХХРнинг коррупция туфайли иқтисодий йўқотишлари мамлакат ялпи ички маҳсулотининг 13-17 фоизини ташкил қилади. Давлат маблағларининг 20 фоизга яқини ноҳалол амалдорларнинг чўнтагига бориб тушган. Хитой олий миллий аудитори маълумотларига кўра, мақсадсиз ишлатилган бюджет маблағларининг умумий миқдори 8,5 миллиард доллардан ошади. Ҳар йили айнан коррупционерларнинг кўмагида жиноятчилар томонидан 25 миллиард доллардан ортиқ маблағ легаллаштирилган.\n2000-йилларнинг бошига келиб, Хитойда “коррупцияга қарши уруш” стратегияси эълон қилинди. Бу стратегия ўзининг қаттиқлиги, кенг кўламлилиги ва “тарбиявий мақсадни кўзлагани” билан ҳам дунё ҳамжамиятини ларзага солиб келади.\n2008 йилги Олимпиада арафасида чет эллик меҳмонларнинг кайфияти ва асабини бузмаслик учун қатл намойишлари вақтинчалик тўхтатилган эди. Кейинчалик Олимпиада тугаши билан жараён давом этмоқда.\nСўнгги 30 йил давомида Хитойдан 4 мингдан ортиқ партия амалдорлари қочиб кетганлар. Улар ўзлари билан 7,1 миллиард доллардан ортиқ маблағни олиб кетишган.\nБиринчи чора. Амалдорлар учун айбсизлик презумпцияси бекор қилинди. Унинг ўрнига, “Агар мол-мулкни порага олмаган бўлсанг, исботла” деган тамойил жорий қилинди. Гонгконг қонунчилигига кўра, агар амалдор чет элдаги ҳисоб-рақамидаги маблағлари ёки мол-мулки қонуний йўл билан олинганини исботлаб бера олмаса, 15 йилгача озодликдан маҳрум этилади.\nИккинчи чора. 1974 йили Коррупцияга қарши курашиш бўйича мустақил комиссия тузилган. На ички ишлар вазирлиги, на хавфсизлик идоралари комиссия ишига аралаша олади. Комиссия аъзоларининг ойлик маоши ҳуқуқни муҳофаза қилиш органлари ходимлариникига қараганда 20-30 фоиз юқори. Комиссия нафақат порахўрларни аниқлайди, айни пайтда профилактика ишлари билан шуғулланади, яъни коррупцияга мойиллик юқори бўлган органларда, хизматларда фаол иш олиб боради. Комиссия доимий равишда порахўрлар томонидан янги схемалар ўйлаб топилаётгани ёки қўлланилаётганини ўрганиб, уларга қарши курашиш механизмларини такомиллаштириб боради. Комиссия ҳар қандай вазирлик ёки идорада, агар зиғирчалик шубҳа бўлса ҳам, текширув ўтказишга ҳақли.\nУчинчи чора. Оддий одамлар ва журналистларга порахўрлар ҳақида маълумот бериш имконияти берилган. Одамлар мустақил комиссиянинг қайсидир маънода ёрдамчисига айланган. Журналистлар эса ҳар қандай амалдорнинг иши билан тўлақонли танишиб чиқиш имкониятига эга. Бундан ташқари, Гонгконгда пора берувчиларни жазолаш бекор қилинган. Амалдор ҳар доим айбдор.\nЭнг муҳими, коррупционерларни қўлга олиш, қидириш билан боғлиқ барча тадбирлар оммавий ахборот воситаларида кенг ёритилади. Одамлар юқори мартабали амалдорлар жазо олаётганини кўриб, ҳис қилиб туради. Одамларда коррупцияга қарши курашишга нисбатан ишонч ортган. Улар ҳукуматнинг бу борадаги саъй-ҳаракатларини тўлақонли қўллаб-қувватлайдилар.\nГуржистон 2003 йилда коррупцияни қабул қилиш индексида 1,8 балл билан Афғонистон, Ироқ ёнида эди. Мамлакатда университетга имтиҳонсиз кириш учун тахминан 15 минг доллар атрофида пора бериш талаб қилинар эди. Паспорт олиш учун давлат божи билан бир қаторда, яна қўшимча 100 доллар миқдорида пора бериш керак бўлган.\nАммо 2006 йилга келиб, Гуржистоннинг юқорида қайд этилган индекси 2,8 га, 2012 йилда эса 5,2 га кўтарилди. 2010 йилда мамлакат аҳолисининг бор-йўғи 2 фоизигина охирги 12 ойда пора берганини маълум қилган. Гуржистон уюшган жиноятчилик ҳамда давлат ўртасидаги алоқаларга барҳам беришнинг уддасидан чиқди. 2011 йили Жамоатчилик фикрини ўрганиш халқаро бюроси томонидан ўтказилган сўров натижаларига кўра, мамлакатда жиноятчилик даражаси кескин тушиб, Европадаги энг паст кўрсаткичлардан бирини қайд этди. Бугун ушбу мамлакат Европадаги бу борада энг паст натижаларга эга мамлакатлар билан рақобат қилишга қодир бўлиб турибди.\nБундай муваффақиятнинг асл сабаби нимада? Ислоҳотларгача аҳвол қандай эди?\n2003 йилга қадар милиционер, прокурор ёки судья ойига 15 доллардан 60 долларгача ишлаб топар эди. Ана шу маоши 15 долларлик полицияга ишга кириш учун 10 мингдан 20 минг долларгача пора бериш керак бўлар эди. Кейинчалик ушбу маблағлар ноқонуний ўлпонлар орқали молиялаштириладиган ички даромад пирамидаси орқали компенсация қилинар эди. Масалан, ҳар ҳафта патрулчилар фуқаролардан турли “ҳуқуқбузарлик”лар учун олган порадан маълум миқдорини ўз раҳбарларига беришган, улар эса, ўз навбатида, юқори турувчи каттаконларга ўз улушини узатиб турганлар. Айниқса, йўл ҳаракати хавфсизлиги ходимлари бу иш билан мунтазам шуғулланишар эди.\nГуржистон ушбу соҳада қатъий ислоҳотларни ўтказишга қарор қилди. Жумладан, бир кунда йўл ҳаракати хавфсизлиги хизматининг 16 минг ходимини ишдан бўшатиш ғояси пайдо бўлди. Бу ғоя кескин муҳокамаларга, баҳс-мунозараларга сабаб бўлди. Чунки амалдаги ходимларни ишдан бўшатиб, янгиларини ишга ёллагунга қадар йўл ҳаракати хавфсизлиги борасида хавотирлар билдирилди. Аммо ислоҳотчилар бундай хавотирларни ўринсиз деб топдилар. Чунки йўл ҳаракати хавфсизлиги ходимлари амалда ҳаракат хавфсизлигини таъминлаш учун ҳеч қанақа иш қилмаслигини ҳамма билар эди. Уларнинг аксарияти йўлда фақат пора олиш учун турар эдилар, холос. Бир кунда 16 минг ходим лавозимидан озод қилинди. Уларга бу қаттиқ зарба бўлмаслиги учун ҳукумат йўл ҳаракати хавфсизлиги хизмати ходимларига 2 ойлик маошини берди ҳамда ўтмишдаги ҳуқуқбузарликлари учун амнистия эълон қилди.\nҲукумат фуқароларни полициянинг ноқонуний ҳаракати ёки ҳаракатсизлигидан ҳимоя қилиш мақсадида кечаю кундуз ишлайдиган ишонч телефонлари фаолиятини йўлга қўйди. Тбилиси ва бошқа йирик шаҳарлар, йўллар ёнлари оммавий равишда кузатув камералари билан жиҳозланди. Бу фуқароларга ҳам, полицияга ҳам ҳуқуқбузарликларни исботлаш имкониятларини кенгайтирди. Жарималарни жойида ундириш бекор қилинди, балки тижорат банклари орқали тўлаш жорий этилди. Ниҳоят, фуқароларда вазиятга қандайдир таъсир кўрсатиш имконияти пайдо бўлди.\nИслоҳотларгача солиқ хизмати ҳам йўл ҳаракати хавфсизлиги органлари сингари абгор аҳволда эди. Гуржистон амалдаги солиқ инспекторларисиз мамлакат яхши ривожланиши мумкинлигини теран англар эди. Тадбиркорлар доимий равишда турли текширувлардан қочиш, солиқ имтиёзларини қўлга киритиш мақсадида пора беришга мажбур бўлар эди. Бизнес вакиллари ва солиқчилар “Солиқ кодекси” талабларини норасмий йўл билан ҳал қилишга кўпроқ мойил эди. Бунинг учун иккаласи “музокара столи”га ўтириб, қанча солиқ тўлаш ва қанча пора бериш масаласини ҳал қилишар эди. Гуржистон молия вазирининг собиқ ўринбосари айтишича, вазият шу даражага бориб етганки, Тбилиси туманларидан биридаги музокараларда солиқ инспектори компания менежерларидан бирини пичоқлаб ташлайди. Натижада, мазкур туманнинг барча солиқ инспекторлари бир ойга ўз хизмат вазифаларини бажаришдан озод қилинадилар. Бир ой давомида инспекторлар йўқлигида бюджетга ушбу тумандан солиқ тушумлари миқдори рекорд даражага чиққан. Чунки компаниялар солиқ миқдорини ўзлари имкон қадар аниқ ҳисоблаш ва тўлашга қарор қилишган эди-да!\nИлк қадамлардан бири сифатида коррупцияга мутлақо тоқатсизлик тамойили эълон қилиниб, уни ҳаётга тадбиқ этишга киришилди. Бундай муросасизлик давлат хизматчилари ва амалдорлари онгига сингдирилди. Полиция эл орасида танилган коррупциялашган амалдорлар фаолиятига кескин зарба берди. Бундай қонунбузарлар ҳақидаги ахборотлар телевидение орқали мунтазам кўрсатиб борилди. Бунда собиқ мансабдор шахсларга нисбатан катта жиноий ишлар очилди. Энергетика, транспорт ва алоқа вазирлари, ҳисоб палатаси раиси, фуқаро авиацияси маъмурияти бошлиғи, давлат темир йўл компанияси, футбол федерацияси раҳбарлари, давлат олтин қазиб олиш компанияси президенти, шунингдек, айрим олигархлар қўлга олинганлар орасида бор эди.\nҚўлга олинганлар айбини бўйнига олиш орқали шубҳали келишувларга рози бўлиб, озодликда қолиши мумкин эди. Чунки қонунчиликда бундай имконият бор эди. Шундай бўлса-да, ҳукумат коррупционерлардан сезиларли даражада катта миқдорда маблағни ғазнага жалб қила олди. Ҳукумат, гарчи айрим бизнесменлар озодликда қолаётган бўлсалар-да, уларга қарши курашиш тўхтамаслигини қатъий таъкидлади.\nКўп ўтмай, қонунчиликка тегишли ўзгартириш киритилиб, коррупцияга нисбатан мутлақ тоқатсизлик тамойили амалда қарор топтирилди. Янги қонунчилик коррупциявий хатти-ҳаракатларда гумон қилинаётган амалдорларни қўлга олиш жараёнини соддалаштирди. Амалдорлар агар ўз мулкининг келиб чиқиши манбасини исботлаб бера олмаса, бундай мулклар давлат фойдасига мусодара қилина бошланди.\n2004 йилнинг охирига келиб, ҳукумат солиқ амнистияси тўғрисидаги қонунни қабул қилди. Унга мувофиқ, давлат амалдорларидан ташқари барча солиқ тўловчилар 2005 йилнинг охирига қадар ҳисобга киритилмаган барча мулкларини декларация қилишлари мумкин бўлди. Ўша мулк қийматининг бир фоизи миқдорида давлатга тўлов қилингач, у қонунийлаштирилиши мумкин эди.\nСолиқ тушуми ортиши билан иш ҳақsи миқдори ҳам ошиб борди. Бу ҳам пора олиш истагини камайтирди. Аста-секин икки йил деганда ходимларнинг янги авлоди ишга келди, улар бирмунча яхшироқ таълим кўрганлари боис, коррупцияга мойилликлари анча паст эди. Шундай қилиб, улар эски кадрлар ўрнини тўлиқ эгалладилар.\nЯнги солиқ кодекси 2005 йилда қабул қилинди. Янги кодекс иқтисодий ўсишни рағбатлантириш, солиқ тизими самарадорлигини ошириш ва солиқ базасини кенгайтиришни мақсад қилган эди. Кодекс қоидалари солиқ тизимини соддалаштирди, ставкалар пасайтирилди, атроф-муҳитни ифлослантирганлик, мулк ҳуқуқини ўтказганлик, таваккалчилик ўйинлари, туризм, реклама ва бошқа маҳаллий солиқлар бекор қилинди. Бу солиқлардан бюджетларга шундоқ ҳам деярли тушумлар бўлмас эди. Жами 21 солиқ туридан фақатгина 7 таси қолди. Уларнинг аксарияти бўйича ставкалар пасайтирилди. Мамлакат коррупцияни жиловлаб, барқарорлик ва фаравонлик босқичига кирди.\nЮқоридаги каби тажрибалар Ўзбекистон учун ўрганилиши зарурдир. Улар халқимизга умид беради.\nAdmin. Жойлаштирган санаси: 12-08-2019, 16:58\nАсосий сахифа » Таҳлилий мақолалар » КОРРУПЦИЯ: УНИ ЖИЛОВЛАШ МУМКИНМИ?


2026 йил қишки Олимпиада Швейцарияда ўтиши мумкин\n09:08 / 08.03.2017\nШвейцария Миллий олимпия қўмитаси Сьон шаҳрини 2026 йилги қишки Олимпия ва Паралимпия ўйинларини ўтказишга номзод сифатида кўрсатди, деб хабар бермоқда Inside the Games нашри.\n11 апрелда Швейцария парламентининг спорт бўйича навбатдан ташқари йиғилиши бўлиб ўтади ва унда Сьоннинг номзоди қўйилиши маъқулланиши керак. Сьон номзодини қўйиш ҳақидаги қарор ишчи гуруҳнинг тадқиқоти асосида қабул қилинди. Ҳисоб-китобларга кўра, Олимпиада Швейцарияга 2,1–2,5 млрд швейцар франки миқдорида даромад келтириши мумкин.\nСьон Швейцариянинг ғарбида жойлашган бўлиб, уч марта қишки Олимпиадани ўтказишга (1976, 2002 ва 2006 йиллар) даъвогарлик қилган.\n2026 йилги Олимпиадани ўтказишга, шунингдек, Олмаота (Қозоғистон), Аоста (Италия), Стокгольм (Швеция), Калгари (Канада) ва яна бир қанча шаҳарлар ҳам даъвогарлик қилмоқда. Халқаро Олимпия қўмитаси 2026 йилги Олимпиада мезбони бўйича якуний қарорни 2019 йил охирида қабул қилади.\nШвейцария қишки Олимпиада Сьон


Беларусда қарсак чалганларнинг яна 100 нафари ҳибсга олинди\nБеларус расмийлари мамлакат бўйлаб ўтказилаётган тинч норозилик намойишлари қатнашчиларининг камида 100 нафари ҳибсга олгани айтилмоқда.\nБеларусдаги “Весна” инсон ҳуқуқлари ташкилоти тахминларига кўра, Интернетдаги ижтимоий тармоқлар орқали уюштирилаётган ва “қарсак чалиш” намойишлари, деб аталаётган акцияда чоршанба куни бир неча минг киши қатнашган.\nОзодлик мухбирларига кўра, намойишлар уюштирилиши режалаштирилган жойлар кўп сонли полициячилар томонидан тўсиб қўйилган. Фуқаролик кийимидаги полициячилар акция жойга тўпланганлар, жумладан бир неча журналистни олиб кетган.\nБеларусдаги норозилик қатнашчилари билан бирдамлик рамзи ўлароқ, Москвадаги Беларус элчихонаси олдиа ўнлаб фаоллар тўпланиб, қарсак чалди.\nРоссиядаги Мемориал инсон ҳуқуқлари ташкилоти раҳбари Олег Орлов Рейтерсга жумладан бундай деди:\n- Биз Лукашенкадан норози одамлар ҳар чоршанба куни бундай акцияларни уюштириши, ҳар қалай бунга ҳаракат қилишини биламиз. Бу тинч намойишлар зўравонлик ва куч билан бостирилаётганини ҳам биламиз. Бугун, Худога шукр, бундай акцияни Москвада ҳеч қандай тўсиқсиз ўтказишга муваффақ бўлдик. Лекин бизнинг расмийлар ҳам Беларус расмийларидек иш тутмаслигига шубҳалар бор эди.\nЛукашенкага қарши норозилик у декабр ойида қайта президентликка сайланганидан бери кучайиб келмоқда. Расмийлар норозиларни куч билан бостирмоқда.


Apple раҳбарининг янги башорати » Ўзбекистон янгиликлари – Zamin.uz\n14-11-2015 | 14:41\nZAMIN.UZ / Технология / 14 Ноябр 2015 года763\nApple раҳбарининг янги башорати\nApple етакчиси, нафақат, уддабурон менежер, балки башоратчилик хусусиятини ҳам сўнгги пайтда намоён этмоқда. Яқинда Тим Кук шахсий компьютерлар даври тугашини каромат қилган эди, бу сафар яна бир муҳим восита келажаги тўғрисида фикр билдирди, деб хабар бермоқда Terabayt.uz сайти.Гап савдо-сотиқ воситаси – пул устида кетмоқда. Талабалар билан учрашув чоғида Тим Кук “Нақд пул нималигини фарзандларингиз билмайди”, дея, бу яқин келажакда амалга ошишини таъкидлади.У электрон пул тўлалигича нақд пул ўрнини босадиган давр етиб келиши ҳақида сўзламоқда. Пул ўтказиш воситаси бўлган смартфон эса ҳамён олиб юришга эҳтиёж қолдирмайди.Дарҳақиқат, электрон тўловларни амалга ошириш қулайлашиб боргани сари нақд пул айланмаси камаяётгани кузатилмоқда. Шунга қарамай, умумий миқёсда барибир нақд пул устунлигини сақлаб турибди, масалан, Буюк Британияда 50 фоиздан, Россиянинг катта шаҳарларида 80 фоиздан ортиқ тўловлар нақд пулда амалга оширилади. Электрон пул банк карталари даражасида оммалашиб улгурмади.\nЎқишни тавсия қиламиз Apple TV App Store ва Apple Music сервислари билан ишлай олади\n10:46 / 10-09-2015\n18:17 / 11-06-2015


Чоршанба куни эълон қилинган ҳисоботда ёзилишича, Facebook ижтимоий тармоғида ёши 65 дан ўтган ҳамда консерватив қарашларга эга фойдаланувчилар ёшларга ёки либерал қарашга эгаларга солиштирганда кўпроқ ёлғон хабарларни бўлишади.\nПринстон ҳамда Нью-Йорк университетлари тадқиқотчилари 2016 йилги АҚШ сайловлари ортидан ўз постлари ва маълумотларини бўлишишга рози бўлган тақрибан 1200 шахснинг тармоқдаги постларини ўрганиб чиқишган.\nХусусан, фойдаланувчилар бўлишган линклар BuzzFeed каби ширкатлар тўплаган ёлғон маълумотларни бўлишувчи манбалар рўйхатлари билан солиштирилган.\nТадқиқот натижалари Science Advances журналида чоп этилди. Мақолада ёзилишича, тадқиқотда қатнашган фойдаланувчиларнинг атиги 8,5 фоизи фейк маълумот тарқатиб турадиган сайтлардан олинган материалларни бўлишган.\nАммо фейк хабарларни асосан ёши катта ҳамда консерватив сиёсий қарашларга эга шахслар бўлишиши кузатилган.\nСиёсий қарашлардан қатъи назар, 65 ёшдан ўтган фойдаланувчилар 18-29 ёшдагиларга солиштирганда етти марта кўпроқ ёлғон хабарларни пост қилган.\nТадқиқот муаллифлари бошқа ҳеч қандай демографик хусусият билан фейк хабар бўлишиш ўртасида боғлиқлик аниқламаган. Уларнинг хулоса қилишича, ёши катта америкаликлар онлайн манбалардаги хабарларнинг ишончлилигини аниқлашни билмаслиги мумкин. Бундан ташқари, ушбу ҳолат қариш хотирага кўрсатадиган салбий таъсир билан боғлиқ бўлиши мумкин, чунки қари одамларда “ҳақиқат иллюзияларига” қаршилик кўрсатиш қобилияти сустроқ бўлади.\nФойдаланувчилар сиёсий қарашларига таянган ҳолда таҳлил қилинганида, республикачилар демократларга солиштирганда кўпроқ фейк хабарларни бўлишиши, ёлғон хабарларни энг кўп бўлишадиган гуруҳ консерватив қарашларга эга шахслар эканлигини кузатилган. Бу ҳолат президентлик кампанияси давомида яратилган фейк хабарларнинг аксари Трампни қўллаб ёзилгани билан боғлиқ бўлиши мумкин.\nТадқиқот муаллифлари агар ёлғон хабарлар Клинтон ҳақида кўпроқ ёзилганида, кўпроқ либерал қарашга эга шахслар фейк хабар бўлишган бўларди, дея тахмин қилишган.\nFacebook ўз платформасида маълумот манипуляцияси ҳамда ёлғон хабарлар тарқалишига қарши етарлича курашмагани учун танқидга учраб келади.\nШиркат етакчилари АҚШ Конгресси олдида берган кўрсатма бериб, шаффофликни ваъда қилганидан кейин, сайтда сохта ҳисобларга ҳамда хориж давлатларининг бошқа давлатларга таъсир ўтказиш кампанияларига қарши кураш кучайтирилди.


19:30 / 20.07.2020 2517 pdf Ўқиш режими + -\n«Ўлимдан сўнг бой ҳам, камбағал ҳам бир хил қабрда бўлади...».\nМашҳур футболчи Поль Погба\nПоль Погба - Европадаги энг машҳур футболчилардан бири. У 27 ёшида футболчилик фаолиятида катта ютуқларга эришди. Жумладан, Россияда бўлиб ўтган ЖЧ-2018да Франция терма жамоаси билан чемпионликни қўлга киритди.\nМукофотлар ва унвонларнинг кўплигига қарамай, Ислом динига содиқлик унинг шахсияти, кучли феъл-атвори ва меҳнатсеварлигининг шаклланишига катта таъсир кўрсатган ҳал қилувчи омил ҳисобланади.\nПоль Погба асли Ғарбий Африкада жойлашган Гвинея давлатидандир. Маълумотларга кўра, мамлакат аҳолисининг қарийб 90 фоизи Ислом динига эътиқод қилади.\nОта-онаси Поль туғилишидан бир неча йил олдин Францияга кўчиб келиб, Парижнинг шарқий чеккасида Ланьи-сюр-Марн шаҳарчасида истиқомат қилишган. Поль, шунингдек, иккита катта эгизак ака-ука - Флорентин ва Матиас, барчаси футболга қизиқишган. Ўғилларининг спортда улкан ютуқларга эришишини истаган ота-онанинг қўллаб-қувватлаши туфайли ака-укалар ўз мақсадларига астойдил киришдилар. Ота-оналар фарзандларини болалар ва ўсмирлар футбол академиясига ўқишга юборишди.\nПоль онасига меҳр ва ҳурмат билан муомала қилади. Миннатдорчилик белгиси сифатида у 2018 йилги жаҳон чемпионатидаги олтин медалини онасига тақдим этган.\nПоль Погбанинг ҳозирги жамоаси «Манчестер Юнайтед» 2017 йилги Европа Лигасида ғолиб чиққандан сўнг, Маккага умра зиёратига бориб келди. Кейинги йили Жаҳон чемпионатида Франция терма жамоаси билан ўйнашга тайёргарлик кўраётган Погба яна Каъба зиёратига борди.\nИслом дини унга бойлик ва шон-шарафни тўғри баҳолашга ёрдам беради. 2016 йилда Поль Погба дунёдаги энг қиммат футболчи деб топилди. У бу ҳақиқатни исломий камтарлик тамойилига асосланиб шундай изоҳлади: «Ўлимдан сўнг бой ҳам, камбағал ҳам бир хил қабрда бўлади. Шунинг учун, мен бу ҳақда ҳатто ўйламайман. Мен учун Ислом ҳамма нарсадир. Диним туфайли ҳамма нарсадан миннатдорман. Ислом мени ўзгаришга, ҳаётда кўп нарсаларни тушунишга мажбур қилди... Бу менинг ҳаётимдаги энг яхши ўзгариш эди, чунки мен мусулмон бўлиб туғилмаганман... Ислом – терроризм эмас. ОАВда эшитадиган нарсалар аслида бошқа нарса. Бу ажойиб нарса. Ўзингиз кўришингиз мумкин. Ҳар ким ўзининг Ислом билан алоқаси борлигини сезиши мумкин. Менинг мусулмон дўстларим кўп бўлгани учун Исломни қабул қилдим. Биз доим дин ҳақида суҳбатлашамиз. Мен ўзимга кўп саволлар берардим ва кейин шахсий тадқиқотларимни бошладим. Бир куни дўстларим билан намоз ўқидим ва ажойиб лаззатни ҳис қилдим. Ўша кундан бошлаб мен намозимни канда қилмадим. Сиз кунига беш марта ибодат қилишингиз, Аллоҳга тавба қилиб, мағфират сўрашингиз ва бор нарсангиз учун миннатдор бўлишингиз керак. Бу дин мени жаҳолатдан қутқарди ва яхши инсон қилиб тарбиялади. Мен охират ҳақида кўпроқ ўйлай бошладим. Ислом инсониятга ва ҳамма нарсага ҳурмат динидир».\nАҳмаджон 03:32 / 26.08.2020\nАллоҳ агар исломга хидоят қилса, унинг ким бўлиб туғилганини фарқи йўқ. Агар бошқа дин вакиллари намозни-мўминнинг меърожи эканлигини билишганида эди, уни ҳеч қачон тарк этмаган ва Яратган билан муомала лаззатидан бебаҳра қолмаган бўлар эдилар. Аллоҳим, пешонамни саждага текказиб қўйганинг учун сенга ҳамду-санолар бўлсин.\nIslom 18:48 / 31.07.2020\nЖуда ҳам таʼсирли. Буни кўпчилик ўқиса жуда яхши бўлар эди.Мусулмон бўлиб туғилмаганлар бу динни шунча қадирлашмоқда. Буни баʼзи бир юртдошларимизимиз ўқиса мақсадга мувофиқ бўлар эди\nMuhiddin 21:45 / 29.07.2020\nИнсонни улуғловчи ва шарафловчи бу унинг иймони, намоз эса инсонни иймонини зиёда бўлишига асос.\n16:02 / 20.07.2020 2647\n23:30 / 20.07.2020 672\n2055 16:06 / 23.11.2018\n3187 14:00 / 25.07.2019\n316 12:00 / 02 апрель\n2236 12:30 / 16.05.2019


Қозоғистонда Ан-2 учоғи ҳалокатга учради\n19 май 2022, Тошкент вақти: 06:47\nҚозоғистоннинг Қизилўрда шаҳри яқинида кичик ҳажмдаги Ан-2 учоғи ҳалокатга учради.\nҚозоғистон фавқулодда вазиятлар вазирлиги маълумотларига кўра, воқеа 4 июль куни 7лар атрофида Қизилўрданинг Қараултўбе қишлоғида рўй берган.\nУчоқ техник носозлик сабабли мажбурий қўнишга уриниш вақтида ерга қулаган.\nСамолётда икки учувчи бўлган. Уларга жиддий жароҳат етмаган.\nҚозоғистон қишлоқ хўжалиги ва бошқа соҳаларда Россияда ишлаб чиқарилган уч юзга яқин Ан-2 самолётларидан фойдаланади.


Намангандаги Нодирабегим номидаги ахборот-кутубхона маркази буткул янгиланади – Telegraph\nНаманган шаҳрида жойлашган Нодирабегим номидаги ахборот-кутубхона маркази ташкил топганига бу йил 100 йил тўлди. 570 мингдан ортиқ китоб фондига эга ушбу зиё маскани барча ахборот-ресурс марказларига услубий кўмак бериб келмоқда.\nКутубхонада қулай шарт-шароит яратиш, китобхонларга замонавий андазаларда хизмат кўрсатишга эришиш замон талабига айланмоқда.\nЎзбекистон Республикаси Президенти Администрацияси ҳузуридаги Ахборот ва оммавий коммуникациялар агентлиги мазкур бино ва у жойлашган ҳуддудни реконструкция қилиш, ахборот-кутубхона марказини тубдан модернизациялаш бўйича кенг қамровли лойиҳа тайёрлаган.\nУшбу лойиҳа асосида эндиликда бу зиё мажмуаси:\n– мамлакатимиз нашриётларида чоп этилаётган китоблар ва чет эл ёзувчиларининг асарлари билан янада бойитилади;\n– замонавий телекоммуникациялар ёрдамида масофадан туриб мамлакатимиз ва илғор хорижий давлатлар кутубхоналаридаги ресурслардан фойдаланиш имкони яратилади;\n– китобхонларга билим ва ахборот олишлари учун шинам шароит яратилади;\n– ўқув ҳамда анжуманлар заллари кўркам ва бежирим кўринишга эга бўлади.\nБир сўз билан айтганда, кутубхона ҳозиргидан икки баробар кўп фойдаланувчига хизмат кўрсата оладиган имкониятга эга бўлади.\nЮртбошимиз мазкур лойиҳа билан танишар экан, уни қўллаб-қувватлашини, жумладан, ушбу маънавий қимматга эга лойиҳани қисқа муддатда амалга ошириш лозимлигини таъкидлади. Шунингдек, қарийб ярим гектарга тенг майдонда жойлашган кутубхона теварагини китоб мутолаасига қулай осойишта, бўлиши лозимлигини қайд этди.


Жами овоз: 1562 та.\nОксфорд университетининг Инсоният келажаги институти тадқиқотчилари коронавирус пандемиясининг узоқ муддатли прогнозини эълон қилди. Прогноз дунёнинг 150 мамлакати учун мўлжалланган бўлиб, унда Ўзбекистон ҳам бор. Бу ҳақда "Дарё" ёзмоқда.\nУнга кўра Ўзбекистон аҳолиси 31 миллион 848 минг киши деб олинган бўлиб, мамлакатда коронавирус ривожланишининг 4 та сценарийси компьютер модели асосида кўрсатилган.\n1. Коронавирус тарқалишини олдини олиш бўйича ҳеч қандай чоралар кўрмаслик\nҳар бир одам ўртача ҳисобда бошқа 2,6 одамга касалликни юқтиради;\nбир вақтнинг ўзида касалланганлар сони 88 мингдан 1,3 миллионгача бўлади (умумий аҳолининг 0,3-4 фоизи);\nкасалланганларнинг умумий сони 18-23 миллионни (58-73 фоизни) ташкил қилади;\nэпидемия июнь ойида чўққисига чиқади, кейин кескин пасаяди. Эпидемиянинг иккинчи тўлқини ноябрь ойида бошланиб, 2021 йил март ойигача давом этади.\n2. Коронавирус тарқалиши тезлигини 20 фоизга пасайтириш\nбу моделда ҳар бир одам ўртача ҳисобда бошқа 2 одамга касалликни юқтиради;\nбир вақтнинг ўзида касалланганлар сони 130 мингдан 820 минггача бўлади (умумий аҳолининг 0,4-2,6 фоизи);\nкасалланганларнинг умумий сони 14-21 миллионни (45-67 фоизни) ташкил қилади;\nэпидемия июль ойида чўққисига чиқади, кейин кескин пасаяди. Эпидемиянинг иккинчи тўлқини декабрь ойида бошланиб, 2021 йил март ойигача давом этади.\n3. Коронавирус тарқалиши тезлигини 50 фоизга пасайтириш\nбу моделда ҳар бир одам ўртача ҳисобда бошқа 1,3 одамга касалликни юқтиради;\nбир вақтнинг ўзида касалланганлар сони 11 минггача бўлади (умумий аҳолининг 0,03 фоизи);\nкасалланганларнинг умумий сони 520 мингни (1,6 фоизни) ташкил қилади;\nэпидемия чўққиси кузатилмайди\n4. Коронавирус тарқалиши тезлигини 80 фоизга пасайтириш\nкасалланган одам ўртача ҳисобда бошқа 0,5 одамга касалликни юқтиради;\nбир вақтнинг ўзида касалланганлар сони 210 нафардан 3,4 минггача бўлади (умумий аҳолининг 0,01 фоизи);\nкасалланганларнинг умумий сони 6,6-9,8 мингни (0,02-0,03 фоизни) ташкил қилади;\nэпидемия чўққиси кузатилмайди, тўлиқ назоратда бўлади.\nТадқиқотчиларнинг таъкидлашича, бу натижалар ҳақиқийсидан фарқ қилиши, кўриладиган чоралар натижасига боғлиқлиги, вазиятнинг юмшатиш одамларнинг ўз қўлида эканлиги айтилган. Шунингдек, айрим юмшатиш чоралари даражасини ҳисобга олганда ҳам натижалар ноаниқлигича қолиши ва унга қуйидаги омиллар таъсир кўрсатиши таъкидланган:\nвируснинг мавсумийлиги ва унинг ва об-ҳаво шароитларига реакцияси;\nбошқа мамлакатларнинг вирус оқибатларини юмшатиш борасидаги чоралари;\nтестдан ўтказиш жараёнидаги техник прогресс, контактларни излаб топиш усули ва вакцинация.\nКиритилди: 17:11 02.04.2020. Ўқилди: 7196 марта. Фикрлар сони: 0 та.


Венгрия мигрантлардан ҳимоя қилувчи девор қурди – КУН УЗ\nГлавная / Жаҳон / Венгрия мигрантлардан ҳимоя қилувчи девор қурди\nAnvar 29.11.2017\tЖаҳон Comments Off on Венгрия мигрантлардан ҳимоя қилувчи девор қурди 12 Показы\nВенгрияда иккинчи ҳимоя девори ҳам қуриб битирилди. Ҳукумат ноқонуний мигрантларнинг кириб келишини тартибга солиш мақсадида иккинчи деворнинг қурилиши якунлангани ҳақида маълум қилди. Бу ҳақида Бош вазир Виктор Орбан хабар берди.\nУнинг сўзларига кўра, Сербия билан чегарага қурилган деворнинг умумий узунлиги 155 км. Баландлиги 3 метр. «Девор ҳар қандай одамлар оқимини тўсади», дейди Орбан.\nЭслатиб ўтамиз. Будапешт бир неча бор Европа иттифоқининг қочоқларни қабул қилиш ҳақидаги режага қаршилик билдирган ва буни “Венгрия давлат суверенитетининг бузилиши”, деб баҳолаб, чегаралардаги ҳавфсизликни кучайтирган эди.\nВенгрия девор Мигрантлар\t2017-11-29\nTags Венгрия девор Мигрантлар\nПред. Энтони Жошуа масжидда мусулмон дўстидан дуо қилишини сўраган\nСледующая “Қорилар мусобақаси” натижалари


Ўзбекистон собиқ президенти Ислом Каримовнинг иш ери – Тошкентдаги Оқсарой қароргоҳи – марҳум президент туғилган 30 январь куни қайта очилиши кутилмоқда.\nБу ҳақда Озодликка Ўзбекистон ҳукуматидаги бир-биридан мустақил икки манба хабар қилди.\nКейинги 3 ой ичида яқинда президентликка сайланган Шавкат Мирзиëев ҳақида шеър ва қўшиқлар ëзилди¸ у ҳақда эртакнома гаплар тарқалди.\nАйниқса интернетда бош вазирнинг виртуал қабулхонасига оид латифанамо гап-сўзлар кўпайди.\nБу орада “лифтни тузатган”¸ бузилган телефонни алмаштирган”¸ севимли кўппакни “Россиядан Ўзбекистонга келтиришга учун кўмак берган” Мирзиëев ҳақида ривоятлар тарқалди.\nБу ҳақда Ўзбекистон Республикаси Марказий сайлов комиссияси эълон қилди.\nМСКга кўра, Ўзбекистон президенти вазифасини бажарувчи, бош вазир, Ўзбекистон либерал демократик партиясидан номзод Шавкат Мирзиёевга овоз беришга қатнашган сайловчиларнинг 15 906 724 нафари овоз берган.


Қарши олинг: илк телефон-спиннер! (+видео) - Terabayt.Uz\nҚарши олинг: илк телефон-спиннер! (+видео)\nСпиннерлар – бутун дунёда оммалашган ўйинчоқ-гаджетлар тез орада урфдан чиқади, дейишмоқда мутахассислар. Аммо хитойликлар уни янада оммалаштириш йўлини топишди – телефон-спиннер яратишди!\nХитойликларнинг мазкур мўъжаз гаджети – ғайриоддий корпусли оддий тугмачали телефон бўлиб, Chilli K188 деб номланади. Антиқалиги шундаки, худди спиннердаги каби, ўртасида ушлаб айлантириладиган тугмаси бор.\nChilli K188 телефонининг функциялари минимал даражада кам. Лекин, спиннер қилиб ўйнашдан ташқари, ундан қўнғироқ қилиш ва SMS-хабарлар ёзиш ҳам, ҳатто интернетга кириш ҳам мумкин.\nChilli K188 спиннерфонининг асосий хусусиятлари:\nЧипсет: SC 6531E\nТезкор хотира: 32 МБ\nИчки хотира: 32 МБ; 8 ГБгача ҳажмли microSD қўйиш мумкин\nЭкран: 1 дюйм, 128х96 нуқтали, TFT\nSIM-карта жойи: битта, Micro-SIM\nАлоқа: 2G:GSM 850/1800 и 900/1900\nАккумулятор: 280 мА/соат\nМана, қуйидаги видеотавсифга эътибор беринг-да:\nChilli K188 беш хил – тилларанг, пушти, мовий, қизил ва қора рангли корпусларда ишлаб чиқарилган. Унинг нархи 18 АҚШ долларини ташкил этади, бироқ мазкур девайс ҳозирча AliExpress онлайн дўконида сотувга қўйилмаган. Агарда спиннерфон сизга ёқиб қолган бўлса, бизни кузатиб боринг – бу борада янгилик бўлиб қолса, албатта хабар берамиз.\n#ноодатий телефон #хабарлар #аксессуарлар #спиннер #Chilli K188


Қизилқум чўлларида суғорма деҳқончиликни ташкил этиш учун минераллаштирилган артезиан сувлардан фойдаланиш\nҚизилқум чўлларида артезиан қудуғидан ўзи оқиб чиқадиган минераллашган сув билан суғориш асосида ем-хашак ва озиқ-овқат экинларини етиштириш.\nЎзбекистонда яйловли чорвачилик Қизилқум чўлининг аксарият маҳсулдорлиги паст бўлган яйловларига асосланган. Бу ерларда ем-хашак тақчиллиги баҳорда 20% ни ташкил қилади, қишда эса 35-40% га етади. Маҳаллий аҳоли даромадларни ошириш мақсадида яйловларнинг майдони ва ҳолатини инобатга олмаган ҳолда молларнинг бош сонини кўпайтиради. Бу яйловларга бўлган меъёрий юкламалар ортиб кетишига олиб келади ва биохилма-хилликка таҳдид солади. Шу боисдан ем-хашак ишлаб чиқариш ва суғуртавий заҳираларни яратиш долзарб вазифа ҳисобланади.\nҚизилқум чўлларида ем-хашак ишлаб чиқариш мавжуд артезиан қудуқлари негизида ташкил этилган. Сувнинг минераллашуви (Ес = 5,6-8,3 d s/м)ни ҳисобга олган ҳолда суғорма деҳқончилик механик таркиби бўйича енгил саҳро тупроқларида галофитларбилан алмашлаб эккан ҳолдагина мумкин бўлади, бу галофитлар тупроқдан 40 % гача тузларни чиқариб ташлайди. Агротехника ва суғориш суғорма деҳқончиликда қўлланиладигани каби амалга оширилади.\nЕм-хашак экинларининг қуйидаги турлари синовдан ўтказилган: «Мовлоно», кузги арпаси, «Киргизская» , жавдари, “Праг серебристый” навли тритикале, африканинг »Аip-13150» тариғи, «Крошка» буғдойи; «Оқ жўхори» ва «Веничное» навлари, судан ўти, «Тошкентская» , «Д-1», «Д-2», «Еurеca» бедалари, қизилмия (солодка голая) ва озуқавий голофит - кохия веничная.\nУшбу технология ҳар бир гектардан 3-5 тонна пахол ва 1,5-2,0 тонна кузги буғдой донини , 48-78 тонна маккажўхори, сорго, тариқ силос массаси, 144 -150 ц/га беда пичани, 23 т/га солодканинг ер усти фитомассасининг пичани; 5,0-10,0 тонна/га галофит пичанини олиш имконини беради. Қизилқумда минераллашган артезиан сувларига асосланган суғорма деҳқончиликдан олинган соф даромад 1,5 млн. сўм/га ни ташкил қилади. Салоҳиятли жорий этиш майдони 25 минг гектарга тенг бўлиши мумкин.\nЖойлашув ўрни: Навоий вилояти, Конимех тумани.\nТехнология қўлланиладиган майдон: 30 га.\nАралашиш босқичи: ерлар деградациялашувининг олдини олиш/камайтириш.\nЕрдан фойдаланишдаги бош муаммолар ва ерлар деградациялашувининг асосий сабаблари: Саҳро экотизмларининг заифлиги, бу табиий иқлим омиллари билан шартланган бўлиб, яйловлардан норационал фойдаланиш, яйловоборотининг мавжуд эмаслиги, йўл қўйилиши мумкин бўлган юкламанинг ортиб кетиши ва ҳаддан ташқари боқиш натижасида кучайганлиги ерлар деградациялашувининг сабаби ҳисобланади.\nМазкур технологиянинг асосий техникавий функциялари: Тупроқнинг сиртқи қатламининг сақлаб қолиниши, ўсимлик қопламасининг тикланиши, биохилма-хилликнинг, тупроқдаги озуқавий элементлар ва органик моддаларнинг кўпайиши.\nФойдаланилаётган ер типи: Яйлов ерлар. Экстенсив яйлов ер- Пэ (Ge).\nАгрономик чора-тадбирлар :\nА1: Ўсимлик/ тупроқ қопламаси\nА3: тупроқнинг юзасига ишлов бериш\nУ1: Ердан фойдаланиш турини ўзгартириш\nУ2: Бошқаришни/интенсивлик даражасини ўзгартириш.\nЎртача йиллик ёғин миқдори: 200 мм.\nҚиялиги: ясси (0-2%).\nТупроқ унумдорлиги- паст.\nҲайдаладиган майдондаги гумус миқдори: 1%.\nТупроқнинг табиий дренажланганлиги/инфильтрацияси: яхши.\nЕр майдонининг миқдори: 100-5000 га.\nЕрдан фойдаланувчилар: ширкат ва фермер хўжаликлари.\nЕрга мулкчилик ҳуқуқи: давлат мулки, узоқ муддатли ижара.\nСувдан фойдаланиш ҳуқуқи: сувдан фойдаланувчилар уюшмаси .\n- жорий этиш учун маҳсус маблағ талаб қилинмайди;\n- тез орада юқори даромад олиниши: ҳар бир гектардан 1,5 млн. сўмгача соф даромад олинган.\n- мавжуд маҳаллий ресурслар ва материаллардан фойдаланилади;\n- суғориш учун кафолатланган сув манбаининг мавжудлигини таъминлайди;\n- иш жойларининг яратилиши, бандликнинг ошиши ва ишлаб чиқаришнинг ўсиши.\nАнъанавий равишда қорамолчилик билан шуғулланувчи маҳаллий аҳолида техниканинг, деҳқончилик бўйича тажриба ва маданиятнинг мавжуд эмаслиги.


Нега театр ўриндиқларининг кўпи бўш? » MUZAFFAR.UZ\nНега театр ўриндиқларининг кўпи бўш?\nБир пайтлар Фарғона театрида қўйилган «Темир хотин», «Тошкентга саёҳат», «Кампир топайми, дадажон» номли спектакллар халқимизнинг эътирофига сазовор бўлган. Бугун нега театр жамоалари томонидан ана шундай саҳна асарлари кам яратиляпти? Нега театр ўриндиқларининг кўпи бўш?\nМанба: "Фарғона ҳақиқати" газетаси.\nЧоп этилган: 8-01-2021, 07:30\nКўрилган: 1 917\nХайрулла Саъдиевнинг юбилейи муносиб нишонланди\nЧоп этилган: 6-12-2020, 21:13\nЧоп этилган: 24-12-2020, 21:34


Менга маслаҳат беринг - Динда саволим бор\nХозирги вақтда: 13 дек 2019, 03:32\nЎтиш: Асосий саҳифа\tСписок форумов Динда саволим бор Балоғат бекати\nМенга маслаҳат беринг\nПост Савол » 03 окт 2019, 10:55\nАссалому алайкум! Мен жуда жиззаки бўлиб қолганман. Тез асабим бузилиб, дарров бақириб ташлайман. Шу феълим туфайли кўпчиликни, айниқса онамни кўп хафа қилиб қўяман. Гап қайтараман. Жаҳл қиламан. Ўзимда бу салбий ҳолатни қандай йўқотсам бўлади?\nРўйҳатдан ўтган: 03 окт 2019, 10:27\nЖавоб: Менга маслаҳат беринг\nПост Мутахассис » 14 окт 2019, 12:19\nВа алайкум ассалам! Сизни саволингиз мени қувонтирди. Сабаби ўзингизни ҳис туйғуларингизни тан олиб ёзаяпсиз. Ўз устингизда ишлашни хоҳлашингизни ўзи катта натижа.\nЭрта тонгда уйғонишингиз билан ўзингизга кун танланг. Масалан: «Мен омадга,меҳрга тўла савобли, баракали кун танлайман», деб 3 маротаба қайтаринг. Бу онг остингизга ижобий (позитив) сўзлаш бўлади.\nАйнан қайси гап ёки вазият сизни кўпроқ ғазаблантиришига аҳамият беринг. Масалан, сизга танқид ёқмаслиги мумкин. Танқид сабабли ғазаблансангиз ўзингиз ҳам ҳеч кимни ташқи кўриниши ёки қилган ишини танқид қилмасликка ҳаракат қилинг. Ана шунда иншааллоҳ атрофдагилар ҳам тўхташади.\nКўпроқ инсонларни тушунишга ҳаракат қилинг бу сизга ички хотиржамликда ёрдам беради.\nТез-тез онангизни қаттиқ қучоқлаб яхши кўришингизни айтинг. Улар Аллоҳ ҳохласа бундан мамнун бўлиб сизни тушунишга ҳаракат қилишади.\n«Балоғат бекати»га қайтиш\nФорум - Балоғат бекати\nМавзу - Менга маслаҳат беринг


Бош муҳаррир минбари: Сўзда Спарк миндик, ҳаётда минамизми? — Kar24.uz\nЖурналистнинг гапи қизиқ. Энг ношукр эмас банда ҳам, аслида журналист. Чунки улар ўзини сўз билан овутиб юраверади: гапда Спарк минади, уйли бўлади, моаши ҳам “отнинг калласидек”.\nБугун бир гуруҳ журналистлар интернетга кириб, роса шўхлиқ қилгани рост. Ёши улуғ журналист оғамиз ўзини шод айламоқчи бўлдими ёки “насиб, насиб” дедими, туманида ҳали энг илғор оилавий теримчиларга берилмаган Спаркни “ўзлаштирди”. “Кўринглар, “Хабар”дан чиқаман, пахта териб Спарк миндим”, деган пост ҳамманинг ҳаёлини бузгани бор гап. Чунки ўша бузилган ҳаёллар ичида меники ҳам бор эди: “Ёзиш, чизишни йиғиштириб, далага чиқаман, бас”.\nЭнди ўзимга ўзим савол: Нега, ўша вақт бундай ўйладим? Чунки ўшанда ўйимга ҳеч ким цензура қўёлмасди.\n“Бўлди қизиқ, қизиқ бўлди”. Спарк ҳаёлида Е. исмли оператив ҳамкасбимиз янгилик ёзди. Материалда журналист касбдошининг 300 кило пахта териб, Спарк минаётганини фаҳр ва ғурур билан тилга олганди. Сипогина яралган материал ҳеч кимда шубҳа уйғотмасди. Биз ҳам А. оғамизнинг Спаркидан севиниб, материални яқинларимизга улашганимизни тан оламиз. Бу билан “Қара, журналистлар ҳам Спарк минади”, деб бир мақтанмоқчи бўлгандик. Чунки қачонгача пиёда, одамларнинг аяшларига чидаб юрамиз?! Бир марта бўлса ҳам, майли сўзда бўлсин, Спарк минсак, минибмиз-да! Шунга шунчами?!\n“Ўқитувчиларнинг ойлиги ошди”, “Фалон соҳа ходимлари ойлиги кўпаяди”, “Спортчи Спарк минди”, “Фалон касб эгаларига имтиёзли уйлар берилди”, “Машиналар муборак”… буни биз ёздик, ёзамиз ҳам. Аммо ҳеч беғараз “бизгачи”, дея айтолмаймиз. Нега? Ўша мақтаб ёзганларнинг айримлари баъзан бизни менсинмайди ёки кийимимиз оддий, машинамиз йўқлиги уларга малол келар, балки. Журналистларга имтиёзли уйлар ва автомашиналар берилса нима бўпти?! “Тезкорлик йўқ журналистларда”, дея бизни танқид қилаётганларга тезкорликни оширишда ўша имтиёзли машиналар ёрдам берар, балки. Машинанинг ярим баҳосини тўлаб, устидаги озроқ фоизи билан енгиллик яратмоқчи бўлса “GM Uzbekistan”нинг бу сиёсатига ҳам рози эмасмиз. Чунки моашимиз 50 фоизни йиғишга етмайди, етмаган ҳам.\nСпаркка қайтамиз. Яхши ният ярим мол. Е. оғамизнинг ўйнаб тарқатган хабари интернетда тарқалди. А. исмли журналист сўзда Спарк минди. Ҳаётда ҳам минишини тилаймиз. Омин!\nPrevious Online “Беш ташаббус – беш имконият” ёшлар фестивали старт олди\nNext Қишлоқдаги гуррунглар (Фелетон)


СССР қизиллар мафкурасини тарғиб этмайдиган "сариқ" газета.\n"СССР" - Ўшда ташкил қилинган янги газетанинг номи. Бу нашр Ўзбекистон сариқ матбуотини Қирғизистон жанубий ҳудудларидаги газета бозоридан қувиб чиқармоқчи.\nБу газетанинг собиқ иттифоқ давлатига ҳам, бу давлатнинг тикланишини орзу қилаётган коммунистларга ҳам алоқаси йўқ.\n“СССР” Саноат, Санъат, Спорт, Реклама сўзларининг қисқартмаси, холос.\n“СССР” газетаси Қирғизистон Республика Ўзбек миллий маданий маркази раиси Жалолиддин Салоҳитдинов томонидан молиялаштирилмоқда.\nБироқ бундай нуфузли таъсисчига эга бўлишига қарамай, газета бош муҳарири Иброҳим Янгибоев янги нашрда асосан кўнгилочар мақолалар чоп этилишини айтади.\nУнга кўра, бугунги кунда Қиғизистонлик ўзбеклар орасида шундай газеталарга эҳтиёж кучаймоқда. Бу эҳтиёжни эса Ўзбекистондан олиб келинаётган газеталар қондирмоқда. “СССР” газетаси Ўш бозоридан Ўзбекистон кўнгилочар газеталарини сиқиб чиқаришни мақсад қилиб қўйган.\n- Ўзбек ўқувчилари орасида Ўзбекистоннинг кўнгилочар ва спорт газеталари оммалашиб бормоқда. Масалан, бир йил аввал Ўзбекистоннинг “Футбол” газетаси Ўшда юз нусхада сотилар эди. Бугунги кунда эса Ўш шаҳрининг ўзида “Футбол”нинг 400-500 нусхаси сотилмоқда.\nБу газеталарда Қирғизистон борасида бирорта ҳам маълумот йўқ. Шундай бўлсада одамлар газетани қизиқиб ўқимоқда. Биз ўз ўқувчиларимизга нега ўша маълумотларни Ўзбекистон орқали эмас, тўғридан - тўғри етказиб бера олмас эканмиз, дейди Иброҳим Янгибоев.\nЎшда аввал ҳам ўзбек тилида бир неча кўнгилочар газеталар чоп этилган, бироқ улар қисқа муддат ичда ўз фаолиятини тўхтатган эди. Газета раҳбарлари бунга асосан молиявий қийинчилик ва ўзбек аҳолисининг газета сотиб олмаслиги сабаб бўлганини айтадилар.\nИброҳим Янгибоевнинг айтишича¸ ҳомийлар газетани узоқ муддат давомида молиялаштиришга ваъда берганлар. Қолган муаммолар эса аста -секин бартараф қилинади. Унинг айтишича, тез орада газета халқ ўртасида оммалашиб кетади.\nБироқ унинг сўзларига ўшлик барча журналистлар ҳам қўшилавермайдилар.\nЎшдаги “Ахборот” газетаси таъсисчиси Барно Исақова Қирғизистонда ўзбек тилида кўнгилочар газета чиқариш учун мутахасислар етарли эмаслигини айтади.\n-Масалан, Ўзекистоннинг “Даракчи” газетасида 90 нафар журналист ишлар экан. Уларнинг барчаси элга манзур бўлган ҳикоялар, мақолалар ёза олади. Бундан ташқари газета муҳаррири ёзилган мақолаларни танлов асосида саралаб олади. “СССР” газетасида эса танлаш имконияти ҳам, мутахасис ҳам йўқ.\nБиз кадрлар сиёсатини йўлга қўймагунимизча, Ўзбекистон даражасидаги кўнгилочар газета ташкил қилиш имконига эга бўлмаймиз, дейди Барно Исақова.\nСуҳбатдошимиз ҳам Қирғизистонда ўзбек газеталарининг ривожланмаслигига моддий қийинчилик сабаб бўлмоқда, деб ҳисоблайди.\nЎшлик журналист Эркин Бойназаров эса асосий муаммо молияда эмаслигини, муаммо чоп этилаётган мақолалар сифатида эканини айтади:\n- Маблағ бўлса газета чиқарилаверади, бироқ мустақил газеталар кўпроқ шов-шувли мақолалар беришгагина ҳаракат қиладилар. Лекин бундай мақолалар ҳам ўзига яраша талаб даражасида, қонун доирасидан, даллларга таяниб ёзилса, ўқувчи уни қабул қилади ва газетани қўллаб-қувватлайди, дейди Эркин Бойназаров.\nАйни пайтда¸ янги ташкил этиган “СССР” газетаси илк сонидаёқ биринчи муаммога дуч келди. Ўшдаги замонавий босмахоналар бу газетани чоп этишдан бош тортдилар.\nЎшда бир нечта босмахона бор. Ўшда чоп этилувчи ўзбек тилидаги мустақил газеаларнинг раҳбарлари сифат жиҳатдан яхшироқ бўлгани, қолаверса, ўзининг газета сотиш шаҳобчаларига эга бўлгани учун ўз газеталарини хусусий босмахоналарда чоп эттиришга ҳаракат қиладилар.\nБироқ Ўшда чоп этилаётган ҳар бир мустақил ўзбек газетасининг адади минг нусхадан ошмайди. Иброҳим Янгибоев айни мана шу сабабли айрим хусусий босмахоналар мустақил ўзбек газеталарини чоп қилиш учун шартнома тузишга рози бўлмаётганини айтади:\n- Шаҳримиздаги “Қирғиз босма сўз” масъулияти чекланган жамияти раҳбарлари: “Биринчидан ўзбек тилидаги газетани ҳеч ким ўқимайди, сотилмайди, бизга ортиқча харажат бўлади. Газета дўконларда сотилмай омборга қайтиб келади”, деб газетамизни чоп этишдан бош тортди, дейди Иброҳим Янгибоев.\nШундан сўнг янги ўзбек газетаси раҳбарияти илк нашрни Ўшдаги энг сифатсиз босмахоналардан бирида бостиришга мажбур бўлди.


Россияда қонуний ишлашнинг тартиби қандай?\n16 апрел 2021, Тошкент вақти: 05:03\nOzodJavob дастурининг навбатдаги сонида Россияда қонуний ишлаш тартиби ҳақида суҳбатлашамиз.\nХоразмнинг Янгибозор туманида яшовчи 26 ёшли Алишер OzodJavobга мурожаат қилиб, Россияга бориб ишлаш нияти борлиги ва у ерда қай тартибда қонуний ишлаш мумкинлиги ҳақида сўради.\n- Бир-икки танишим Россияда 3-4 йилдан буён ишларди. Яқинда нолегал, деб уларни депорт қилишди. Қайтиб келишди. Мен ҳам Россияга кетиб, ишлашни мўлжаллаяпман. Лекин мен легал тартибда ишлашни хоҳлайман. Депорт бўлиб, қайтиб келиш ниятим йўқ. Шунинг учун илтимос, қонуний ишлаш йўллари ҳақида маълумот берсангиз. Қандай ҳужжатлар керак? Қанча пул тўлаш керак, дея мурожаат қилди хоразмлик Алишер.\nРоссия матбуотида деярли ҳар куни ноқонуний ишлаётган меҳнат муҳожирлари ушлангани ва депортация қилингани ҳақидаги хабарларни ўқиш мумкин.\nБугунги кунда Россиянинг деярли ҳар бир шаҳрида муҳожирларни вақтинчалик сақлаш ҳибсхоналари ташкил этилаяпти.\nБу ҳибсхоналарга тушмаслик ва Россиядан депортация қилинмаслик учун, ўзбекистонлик меҳнат муҳожири қай тартибда ишга қонуний жойлашиши мумкин?\nБиринчидан Россия қонунларига кўра, Россияга визасиз кириш ҳуқуқига эга бўлган давлатларнинг фуқаролари бу мамлакатга киргач, етти иш куни мобайнида Миграция хизматида ҳисобга туриши керак.\nРФда амалда бўлган “Хорижий фуқаронинг Россия Федерациясидаги ҳуқуқий аҳволи тўғрисида”ги қонунга кўра, бунинг учун чет эллик фуқаро “Хориж фуқаросининг яшаш жойига етиб келгани тўғрисидаги билдиришнома бланкаси”ни тўлдириши керак.\nСанкт-Петербургдаги “Марказий-осиёлик меҳнат муҳожирларига ёрдам кўрсатиш жамғармаси” ташкилоти раҳбари Маҳмуд Маматмўминовга кўра, мазкур бланка учун 180 рубл тўланади.\n- Қонуний яшаш учун келган мигрантлар ўзини легал ҳолатга олиб кириш учун, аввало, бу ерда уч ойлик регистрациядан ўтиши керак. “Гостевой”, дейишади. Бу уч ойга берилади. Безвизовой ҳукуматлар фуқаролари қонунга кўра, 90 кунгача Россия ҳудудида юриши мумкин. Бунда келган одам кутиб олаëтган кишининг адресини ëзиб, почта орқали 180 сўм тўлаб, жўнатиб қўяди. Буни уведомление дейишади.\nФМС (Федерал Миграция хизмати- Таҳр.)га жўнатади. Бу бланка бўладида, шу бланкани олиб юради. Кириб келаëтганда миграциядан ўтган қоғози бўлади, шунинг ëнига паспорти билан бланканинг тўланган пули, почтада тўланганини кўрсатувчи печати бўлади. Шуни ҳар доим ёнида олиб юради. Уни кўрсатган ерда полиция ҳам, бошқаси ҳам: "Ҳа бу қонуний экан", деб индамайди, дейди Маматмўминов.\nОзодлик мухбири ўзбекистонликнинг Россияда қонуний ишлаши мумкин бўлган уч хил йўлини ўрганди.\nБиринчи йўл Россияда "Ишлаш учун рухсатнома" олиш\nРоссия қонунларига кўра, виза талаб қилинмайдиган давлатлар, жумладан, Россияда Ўзбекистон фуқаролари "Ишлаш учун рухсатнома" олса, қонуний ишлаш ҳуқуқига эга бўлади.\n"Ишлаш учун рухсатнома" олиш учун хорижлик фуқаро Россиядаги ташкилотлар билан меҳнат шартномаси тузиши лозим бўлади.\nМаматмўминовга кўра, "Ишлаш учун рухсатнома" ҳужжатлари учун, тахминан, 300 АҚШ доллари миқдорида пул тўланади.\n- Шу договорни олиб бориб ФМСга топширади. У ерда комиссияси бор, госпошлин деб қўяди, шуни тўлайди. Страховой полис, сертификат, шунга кетадиган ўзининг пуллари бор. Масалан, медкомиссиясига 3900 рубл тўлайди. Госпошлинага 2000 рубл тўлайди. Страховой полис 1000 рубл, ВИЧ справкаси учун 1000 рублдан 2000 рубл, хуллас, 9000-10000 атрофида пули кетади. Бу пулни долларга ҳисобласак 300 долларнинг нари берисидаги пул бўлади, дейди Маматмўминов.\nАгар ўзбекистонлик меҳнат муҳожири "Ишлаш учун рухсатнома" олишга кўмаклашадиган тижорат фирмалари ёрдамидан фойдаланса, у ҳолда 400 доллар атрофида пул сарфлаши мумкин.\nРоссия қонунларига кўра, агар хориж фуқароси уч ой мобайнида "Ишлаш учун рухсатнома" ололмаса, мамлакат ҳудудидан чиқиб, қайта кириши шарт.\nУч ой ичида "Ишлаш учун рухсатнома" олишга муваффақ бўлган фуқаро бир йил ичида Россия ҳудудида яшаб, ишлашга ҳақли.\n- Улар "разрешения на работу"ни 9 ойга ëзиб беради ва бунга 3 ой кутилган муддат ҳам қўшилади. (Рухсатнома олишга кетган 3 ой муддат ичида ҳам меҳнат муҳожирининг ишлаши қонуний ҳисобланади - Таҳр.) "Разрешение на работу" деган қоғоз ID картга ўхшаган нарса бўлади. Унда фамилияси, исми, сурати билан бирга ишлайдиган ишхонасининг номлари билан ëзиб беради. Бу 9 ойга ëзилади. Тугаш жараëнида у одам яна чиқиб келиши керак. Тугайдиган вақтда ë ўзи яшаб турган жойга чиқиб келиши керак ëки яқин ўртадаги чет давлатга чиқиб келса ҳам бўлади, дейди Маматқулов.\nРФнинг “Хорижий фуқаронинг Россия Федерациясидаги ҳуқуқий аҳволи тўғрисида”ги қонунга кўра, "Ишлаш учун рухсатнома" олган фуқаро бир йилдан сўнг қайта ҳужжат топшириши лозим бўлади.\nБу ҳолатда ҳужжатлар учун яна тахминан 300 АҚШ доллари атрофида пул тўланади.\nРоссияда қонуний ишлашнинг иккинчи йўли - патент олиб ишлаш.\nБунда хорижлик фуқаро жисмоний шахс билан шартнома имзолайди.\n- Жисмоний шахс билан ўзаро шартнома тузиб, шу одамнинг ë уйларини ремонт қилиб бериш ëки шунга ўхшаган нимаики иши бўлса, шу ишларга бериладиган рухсатнома бу патент. Бу ҳам ФМСдан олинади. У арзонроқ. 5000 рублга яқин пул кетади. Фирма орқали топширса, 8000га боради. Лекин бунда муҳожир келган вақтдаги регистрация қилинган жойидан бошқа жойга ўтказмайди. Шу бўйича ҳар ойда 1000 рублдан тўлаб ишлаб юрса бўлади. Бу ҳам бир йил тугагунча бериладиган рухсатномалардан биттаси, деди Маматмўминов.\nБир йилдан сўнг фуқаро патент олиш учун қайта ҳужжат топшириши ва тахминан, 150 доллар атрофида пул тўлаши керак бўлади.\nУчинчи йўл юқори малакали мутахасислар учун\nРоссияга келиб қонуний ишлашнинг учинчи йўли ҳам бор, фақат бу йўл юқори малакали мутахасисларга тааллуқли.\nБу ҳолатда Россиядаги ташкилотларнинг ўзи хориж давлатлари, жумладан, Ўзбекистондаги малакали мутахасисларни топиб, улар билан шартнома имзолайди.\nҚонунга кўра, бундай ҳолатда Россияга кириш учун виза талаб қилинмайдиган давлатлар қаторида бўлган Ўзбекистон фуқароси Россияда вақтинчалик яшашга рухсатнома олиб, бу мамлакатда уч йил давомида яшаши ва ишлаши мумкин.\nЛекин қонун бўйича фуқаро ҳар йили ишлаш учун шартномани янгидан олиши лозим.\nРоссия қонунларида белгиланган бу қоидаларни бузган чет эллик фуқаро маъмурий жавобгарликка тортилиб, 2000 рублдан 5000 рублгача жаримага тортилади.\nБаъзи ҳолатларда фуқаро Россиядан депортация қилиниш хавфига ҳам дуч келиши мумкин. Бундай пайтда фуқаронинг беш йилгача Россия ҳудудига кириши тақиқланади.


ЕЛКАДАГИ ЮК - “Китоб дунёси” газетаси сайти\n1184 марта кўрилган.\nОиламиз илк баҳорданоқ Мойлиқўтоннинг кунботиш томонига ўтов тикиб, кўчиб чиқар, мен ҳам ёзги каникулни шу ерда ўтказардим. Дастлаб қишлоқда болалар билан тўда-тўда бўлиб ўйнаганларимни қўмсасам-да, бора-бора ёлғизликка кўникиб кетардим. Сурувимиз қўтон атрофидаги кўм-кўк арчалар билан қопланган бўлиқ яйловда ёйилиб юрарди. Тушга яқин эса сойдан сув ичиб чиққан қўй-эчкилар қўтонни қоралаб соялашади. Сурувни ёйиб юрадиган Абдумалик чўпон эса уззукун отамга кўринмай арчанинг соясида ухлайди.\n– Қўйларни бўлиқ тоғ яйловларида боқиш ҳузурижон! – деди у бир куни кафтини тўлдириб тилининг тагига нос ташлар экан. – Сурув қимир этмай ўтлайди. Фақат шохинг пичоққа даста бўлгур эчкилар чўққига чиқиб кетиб, бир оз овора қилади-да! Ўзи кетганиям майли, сурувни ҳам эргаштириб кетади, лаънатилар! Отангга, шу эчкиларни сотиб юборинг, деб айтавериб, силлам қуриди!\n– Тўртта эчкини чўққидан ҳайдаб тушишдан бошқа ишингиз йўқ-ку? Тағин шунга ҳам норозимисиз! – дедим унинг гапларига қўшилмай.\n– Сен бола ҳам отангга ўхшаб жуда пухтамисан дейман-а? Мени шундан бошқа ишим борми-йўқми, қаердан била қолдинг?\n– Эчкилар бўлмаса сурув юрмайди-ку? – дедим жаҳлим чиқиб. – Буни ўзингиз ҳам биласиз-ку?\n– Вой-бў-ў! Аччиғинг бурнингни учида турадими дейман-а? Гапинг тўғри, икки-учта серка бўлмаса сурув силжимайди, – деди у ноҳақлигини тан олиб.\nИккаламизнинг орамизда бундай тортишувлар тез-тез бўлиб турарди. Тўғрими-нотўғрими, доимо ўзининг гапини маъқуллатишга уринар, нима десанг тескарисини айтиб тураверади. Шунинг учун гаплашсам-да, негадир уни ёқтирмайман. Сурувни ёмон боқишига отам йўл қўймасди-ю, лекин унинг тоғ жониворларига ўтказадиган зулми мени азобга соларди. У сурувга хавф соладиган бўриларни қўрқитаман, деб ялиниб-ёлвориб дадамдан ҳар куни икки-уч донадан ўқ олар ва бу ўқлар билан каклик отарди.\nУ каклик отишини менга ҳечам билдирмасди. Сезиб қолдимми, учириб юбораман. Шунинг учун ҳам у сурувни эрталаб, мен ўрнимдан туриб улгурмасимдан Ойқорнинг айиқлар энг кўп яшайдиган жойи – Қизилтошга ҳайдаб кетарди. Кечқурун сурувни ҳайдаб тушгандан сўнг, отамнинг: «Бугун сурувни қаерда ёйдинг?» деган саволига у кўзини лўқ қилиб, «Кўкқўтонда» ёки «Моҳидарада», деб жавоб берарди.\nКўпинча унинг сирини мен очиб қўяман. Шунинг учун иложи борича мени яқинига йўлатмайди. «Сен маҳмадона болани бир кун кўзингга кўрсатиб қўяман», дейди у шундай пайтларда отамга эшиттирмай, менга муштини кўрсатиб. Мен эса унинг гапини эшитмаганга олиб, индамай кетавераман. Бу эса унга баттар алам қиларди.\nМен Абдумаликнинг барча кирдикорларидан хабардор бўлсам-да, заҳил юзли, ҳеч ким билан очилиб гаплашмайдиган Ғаффор овчи билан бирга қиладиган хуфя ишларини – қанча уринмайин – билолмасдим. Абдумаликнинг ўзи милтиқни ҳечам нишонга аниқ отолмас, отамдан олган ўқларини ҳам Ғаффор овчига берарди. У эса битта сочма билан бир йўла беш-олтита каклик отарди. Шундай пайтларда негадир менинг йиғлагим, одамлардан нажот сўраб қичқиргим келади.\nБир кун кутилмаганда Абдумаликнинг ўзи менга Ғаффор овчи ҳақида гап очиб қолди. Унинг айтишича, агар Ғаффор истаса какликнинг кўзидан отармиш. Абдумаликни ҳам ўзидай мерган овчи қилиб ўргатаётганмиш. Айиқ, тулки ва бошқа ҳайвонларнинг терисини сотиб, катта даромад қилармиш! Ўпка касалдан тузалмай ётган кишиларга айиқни отиб, ўтини олиб берса истаганича пул оларкан. Айиқнинг териси шаҳарда фалон пул турармиш...\nШунда бирдан отамнинг: «Негадир Ойқорда айиқлар камайиб кетди-да! Илгари Қизилтош тўла айиқ бўларди. Икки-уч марта кузатдим, бир-иккита айиқ кўринди, холос», дея ташвишланганлари ёдимга тушди. Бунинг ҳаммаси Ғаффор овчи билан Абдумаликнинг иши эканлигига энди шубҳам йўқ эди. Ҳаммасини отамга айтаман!\n– Сен жойингда жилмай ўтириб тур! Мен ҳозир келаман! – деди Абдумалик қалин арчазорга кириб кетаркан.\nУнга сездирмай орқасидан эмакладим. У каттакон арчанинг остини кавлай бошлади. Шақирлатиб, нималарнидир олди-да, изига қайтди. Мен жойимга кайтиб келиб, ҳеч нимани сезмагандай ўтиравердим. У apoқ билан балиқ консервасини кўтариб келди.\n– Жуда сиқилиб кетдим, оғайни. Оз-моз томоқни ҳўлламасам, хуморим ёзилмайдиганга ўхшайди, – деди у ароқни оғзини очар экан. – Э-э, айтгандай, пиёла йўғ-у, нима билан ичамиз? Ҳечқиси йўқ, шишаси билан ичаверамиз.\nУ бир кўтаришда шишанинг ярмидан кўпроғини бўшатди. Сўнг арчанинг бир тутам шохини юлиб олиб, искади-да, консерва банкасини очишга киришди.\n– Қани, шишани ол-чи, оғайни, эркак бўлгандан кейин еб-ичишни ўрганиш керак! – деди у менга ўнг кўзини қисиб қўяркан.\n– Йўқ, ичмайман, – дедим ундан қанчалик ҳазар қилсам-да, қаҳримни яшириб.\n– Ҳей, гўдак бола! Ҳали буни ичиб, кайфини сурмагансан-да! Катта бўлсанг билиб қоларсан! – деди у дағал бармоқларини консерва банкасига тиқар экан.\nСўнг бир кўтаришда ароқнинг қолганини ҳам ичиб юборди. Устидан очкўзларча консервадан еди-да, «Ол», дегандай банкани менинг олдимга суриб қўйди.\n– Қорним тўқ, – дедим унинг хатти-ҳаракатлари ғашимга тегиб.\n– Бугун Ғаффор келиши керак. Маслаҳатли иш бор эди. Айтсам, ҳеч кимга айтмайсанми? – деди у кайфдан кўзлари қисилиб, тутила-тутила.\n– Йўқ! – дедим жиддий.\n– Нон урсин, де! – деди у юзи тундлашиб.\n– Қасам ичмайман! Айтмасангиз айтманг! – дедим бепарво.\n– Майли, айтаман! Лекин ҳеч кимга айтмагин! – деди у тайинлаб.\n– Xўп! – дедим астойдил уни ишонтириш учун.\n– Кеча Қизилтошда болалаган айиқнинг инини кўрдим. Она айиқ иккита боласи билан яшар экан. Яқинига борсам ҳам қимир этмади. Биттасига териси, бир кишига ўти керак экан. Айиқни топиб берганим учун менга келишилганини берса бўлди. Қолгани билан ишим йўқ. Бугун шуни келишиб олишимиз керак! – деди у мақтаниб.\nУнинг гапларини эшитиб, аъзойи баданим музлаб кетди. Кўз олдимдан онасиз қолган икки айиқча кетмасди.\n– Айиқларни отмаслик керак. Отамнинг айтишларича, Ойқорда айиқлар камайиб кетибди, – дедим унга нима дейишимни билмай.\n– Ҳе-е! Сен ҳам қизиқ бола экансан-ку! Битта айиқ билан Ойқорда айиқлар кўпайиб ёки камайиб қолармиди! – деди у узоқдан кўринган эшакли одамни қўлини пешонасига соябон қилиб кузатаркан. – Ана, келяпти! Ғаффорнинг ўзи! Бор ишингга, оғайни, лекин бирор кишига бу ҳақда гуллаб қўйма! Meн қўйларни тўплашим керак!\nУ шундай деди-ю, менга қарамасдан ҳам лўкиллаб сойга тушиб кетди. Мен серрайганча жойимда туриб қолдим. Кўзимга Ойқор ҳеч бир мавжудотсиз ва дов-дарахтсиз, тап-тақир бўлиб қолгандай эди. Мен энди Ғаффор овчи билан Абдумаликнинг гапини эшитишга аҳд қилган эдим. Арчаларни паналаб, уларнинг хатти-ҳаракатларини кузата бошладим. Ниҳоят, улар ҳазил-мутойиба билан туртишиб кўришди-да, қияликдаги булоқ бўйига ёнбошлашди. Мен уларнинг гаплари эшитиладиган жойгача эмаклаб бордим.\n– Омадинг бор экан, Ғаффор! Куни-кеча зўрини кўрдим. Шунақа каттакон она айиқки, ўзиям ўти иккита бўлса керак! Иккита боласиям бор! – деди ҳовлиқиб Абдумалик.\n– Қўйсанг-чи, ёлғонингни. Ҳеч қандай ҳайвоннинг ўти иккита бўлмайди! – деди Ғаффор уни жеркиб.\n– Тезроқ отиш керак! Бўлмаса ҳадемай болалари катта бўлиб, тоғнинг юқори қисмига кетиб қолишади. Агар ўзини отолмасак, болаларини отиб оламиз.\n– Болаларининг териси кичкина бўлади. Унга оз тўлашади. Онасини отишнинг иложи бўлмаса нима қиламиз, отамиз-да!\n– Онаси овга кетса керак, болалари доимо инининг оғзида ўйнаб ётишади.\n– Қитмир хўжайининг ўқ бермаяптими? – сўради Ғаффор отамни назарда тутиб.\n– Э-э, бу хасисдан иккита ўқ ундириш ўлим билан баробар. Бир тирмизак ўғли бор. Доимо орқамдан соядек эргашиб юради. Ҳозир ҳам зўрға қутулдим. Отасига: «Абдумалик берган ўқларингиз билан какликларни отяпти», дегандан бери умуман ўқ бермай қўйди. Хайрият, тоғу тошлардаги ҳайвон ва паррандаларга бош чўпон эмас. Бўлмаса сен билан мени отишдан ҳам қайтмайди.\n– Гапни кўпайтирма. Ҳозир қанча ўқ бор сенда?\n– Яшириб қўйган ўқлардан фақат иккита қолган.\n– Етади. Менда ҳам тўртта ўқ бор. Олтита ўқ билан олтита айиқ отиш мумкин. Ҳозир Қизилтошда сурув борми?\n– Абдунаби чўпонники.\n– Жуда майдагап, етти қайтган одам. Айиқ отганингни билиб қолса жала ерга жар солади.\n– Нима, бугун отмаймизми?\n– Бўлмайди. Эртага тонг ёришмасдан ишни бошлаймиз. Мен кечаси қайтиб келаман. Қизилтошга ҳеч бир сурув етиб бормасдан ишни битириш керак. Мана бу сенга, хамир учидан патир, – деди Ғаффор овчи чўнтагидан пул чиқариб, Абдумаликка узатар экан. – Қўйни кечаси Қизилтошнинг этагига ташлаб, ўзинг чиқиб борасан. Иложи бўлса итларни эргаштирма.\n– Гап битта. Итнинг ҳечам кераги йўқ. Айиқларни чўчитиб юборади.\n– Режа бундай бўлмаса. Сен сойнинг кунчиқиш томонидан юқорига қараб юрасан. Мен айиқнинг ини жойлашган кунботиш томонидан ўрлайман. Кўринса, тамом, тинчитаман. Агар айиқ мен учун отиш жуда ноқулай жойда турган бўлса, қаршидан келиб сен отасан. Мабодо, сен томонга ўтиб кетса, мен отаман. Шундай қилсак, ҳеч қаёққа қочиб қутулолмайди. Инига кириб кетса чиқишини пойлаймиз.\n– Ини чуқур эмас. Инга қараб ўқ узилса бас, сўзсиз айиққа тегади. Сўнг инини кавлаб, судраб олиб чиқсак ҳам бўлади.\n– Бу ёғини ўшанда келишамиз. Мени зарур ишим бор. Ҳозироқ қайтишим керак.\nУларнинг гаплари мени шу қадар ташвишга солдики, кимдир ҳиқилдоғимдан бўғиб, елкамга каттакон харсангни бостириб қўйгандек эди. Бу харсангни ирғитиб ташлаш мумкин эмасдек эди, назаримда.\nҒаффор овчи Абдумалик чўпон билан ўғринча хайрлашиб, эшагини халалаганича сойга тушиб кетди. Абдумалик эса ўзича мамнун хиргойи қилиб, адир ёқалаб сурув томон кетди. Мен турган жойимда қотиб қолдим. Назаримда, бу икки турқи совуқ кимса эрта-индин Ойқop тоғидаги барча жониворларни отиб тугатадигандек эди. Мен уларга қарши қандай курашишни ўйлардим. Беихтиёр хаёлимга келган фикрдан қувониб, сакраб ўрнимдан туриб кетдим. Излаб Абдумалик кавлаган ерни топдим. Чуқурда бир неча ароқ шишаси, консерва банкалари ва латтага ўралган бир даста пул билан бирга иккита патрон ҳам бор эди. Иккита ўқни олдим-да, чуқурчани ўзидек қилиб кўмиб қўйдим. Патронларни эса бор кучим билан кўпириб оқаётган сойга улоқтирдим. Назаримда, айиқларни ўлимдан қутқариб қолгандек, ўзимни енгил ҳис этдим. Лекин кечаси бўладиган ташвишли воқеа менга тинчлик бермасди...\n...Кечаси узок тўлғаниб, ухлаб қолганимни биламан. Тонг ёришмасданоқ кимнингдир ўкириб йиғлаганидан чўчиб уйғондим. Абдумалик ўтовимизнинг ёғочларига бошини уриб, ўкириб йиғларди.\n– Во-о-й до-о-од! Шўрим қуриди-и! Куним битди-и! Энди нима қилама-а-ан? Ўзи айиқ топиб берасан, деб мени ҳоли-жонимга қўймаганди-и! – дерди у йиғи аралаш.\nМен бир зум ҳангу манг бўлиб қолдим. Сўнг ҳаммасига тушундим. Абдумалик айиқ деб ўйлаб, чакмонига ўралиб ётган Ғаффор овчини отиб қўйибди...\n– Қилғилиқни қилиб қўйиб, энди нега бўкирасан, эшшак! – дея ўшқирарди отам. – Сенларга буям камлик қилади. Икковингни бирга Қаршиучган чўққисидан ташлаб ўлдириш керак эди! Тур ўрнингдан, жасадни бирор жондор судраб кетса, кариндошларидан бир умр балога қолиб кетасан! Юр, қани тезроқ борайлик ўша ерга!\nОтам қўшни отарларнинг уч-тўртта чўпонлари билан Қизилтошга қараб кетди. Ҳўнграганича Абдумалик ҳам эргашди. Уларни қоралаб, мен ҳам йўлга тушдим. Чўпонлардан кимдир хабар қилиш учун отда қишлоққа тушиб кетди.\nАбдумалик ҳўнграганича одамларни воқеа содир бўлган жойга олиб келди. Қорамтир сарғиш чакмонига ўралиб, арчанинг тагида ғужанак бўлиб ётган Ғаффор узоқдан ухлаётган айиққа ўхшаб кўринаркан. Чакмоннинг икки енги эса айиқ болаларига ўхшарди... Кишилар бир-бирларига тикилишиб, туриб қолишди. Ўқ унинг елкаси ва бошининг орқа томонини ўпириб кетган эди. Менинг унга қайтиб қарашга юрагим бетламади. Абдумалик эса харсангга ўтириб олиб, ҳамон ҳўнграб йиғларди. Менимча, у умрида биринчи марта нишонни аниқ мўлжалга олган эди... Қояда эса она айиқ ва унинг дўмбоққина болалари мўлтирашиб бизга қараб туришарди...\n– Тоғда у отмаган жондор қолмаган эди, – деди чўпонлардан бири.\n– Эсини танигандан бери ҳеч қаерда ишламай, овчилик қиларди.\n– Шунча бегуноҳ жониворнинг хуни тинч қўяди, дейсанми?..\n– Иккисининг ҳам касофати ўзига уриб, ўзлари билан кетадиган бўлди.\nШу пайт узоқ қишлоқдан келаётган кишилар тўдаси кўринди.\n– Панароқ жойга бориб тур! Ғаффорнинг қариндошлари сениям уриб ўлдиришади! – деди чўпонлардан бири Абдумаликка.\nАммо Абдумалик яшириниб улгуролмади. Қишлоқдан етиб келган кишилар уни тутиб олиб, қизил қонга беланиб, ҳушидан кетгунга қадар дўппослашди. Чўпонлар ажратиб олишмаганда ўлдиришарди. Мен ҳаммасини совуққина кузатиб турардим.\n...Кечга яқин милиционерлар дабдаласи чиққан Абдумаликни олиб кетишди... У кетиб, сурувимиз чўлиқсиз қолди. Лекин энди ҳеч ким тоғдаги ҳайвонларга озор бермасди. Шуни ўйлаб елкамдаги юк енгиллашгандай эди.


МАҚОЛА. Деҳқон оиласида туғилган, болалигида имзо қўйишни машқ қилган, позитив инсон — Дани Алвес ҳақида / CHAMPIONAT.asia\n11:05"Ювентус", "Бавария" ва "Манчестер Юнайтед" Усмон Дембелени кузатмоқда 0 10:44UFC. Конор Макгрегор ва Дастин Порье жанги кутилмаган натижа билан якунланди! 23 10:38Карикатура: А Серия клублари қутқарувчилари 0 10:15Мингеса "Барса"нинг "Эльче"га қарши ўйинида асосий таркибда тушиши мумкин. Дестда мушак жароҳати бор 2 10:09"Фарғона вилояти ҳокими кубоги-2021". "Нефтчи" - "Пахтакор-79" 4:0 3 10:00Маҳмуд Мурадов нокаут эвазига ғалаба қозонди. ТАФСИЛОТЛАР 2 09:56"Реал" футболчилари мавсумда бош билан 12 та гол уришди. Улар ТОП-5да фақат битта жамоадан ортда қолишмоқда 3 09:49"Фарғона вилояти ҳокими кубоги-2021". Бугун "Бунёдкор", "Қўқон-1912", "Андижон" ва "Бухоро" бошлайди 5 09:41Бугун 12:00. "Пахтакор" - "Зенит" 15 09:29Мураббий Зидан қачонлардир Франция терма жамоасини бошқариши мумкинлигини айтди 2 09:16Маҳмуд Мурадов UFC'да жанг ўтказди 21 08:48UFС 257. Конор Макгрегор, Порье ва Мурадов иштирокидаги жанглар + (МАТНЛИ ТРАНСЛЯЦИЯ) 18 08:37Ибрагимович рақиб футболчисига: "Мен сен ўтказган ўйинларингдан кўпроқ гол урганман" 18 08:14Азар узоқ муддатли омадсиз серияга якун ясади 4 07:55ЛаЛига. "Алавес" - "Реал Мадрид" 1:4, Карим Бенземадан дубль 2\nМАҚОЛА. Деҳқон оиласида туғилган, болалигида имзо қўйишни машқ қилган, позитив инсон — Дани Алвес ҳақида\n30 июн 2020 19:41\nТеглар : ПСЖ"Барселона"Бразилия терма жамоасиДани Алвес"Ювентус""Сан-Паулу"\nБугун дунёнинг энг кучли ва тажрибали ҳимоячиларидан бири бўлган, май ойида 37 ёшни қарши олган Дани Алвес ҳақида сўз юритамиз.\nДани Алвес — ҳимоячи позициясида ўйнайдиган бразилиялик футболчи. Спортчи Бразилия миллий терма жамоаси манфаатларини ҳимоя қилиб келади, шунингдек, у замонавий футболнинг машҳур жамоаларида ўйнаган. Дани "Барселона", ПСЖ, "Ювентус" клублари билан ҳамкорлик қилган ва унвонларга бой, юлдуз футболчи сифатида фаолиятини давом эттириб келмоқда.\nДаниэл Алвес да Силва 1983 йил 6 май куни Бразилиянинг Жуазейру шаҳарчасида деҳқон оиласида туғилган. Улар ўз ватанларидаги аксарият фуқаролар сингари камбағалчиликда яшашган. Дани жуда серҳаракат бўлиб, болалигидан кўчада тўп тепиб улғайган. У профессионал футболчи бўлиш, миллий терма жамоа шарафини ҳимоя қилиш орқали оиласига ёрдам беришни орзу қилган. Дани болалигида ҳатто дастхат қўйишни машқ қилиб борган.\nМолиявий қийинчиликлар сабабли бола отаси билан ишлашга мажбур бўлди. Тўрт ёшидан бошлаб, у катта Алвесга Салитра далаларидаги ишларда ёрдам берди. Йигитчага омад кулиб боқди: отаси футболни шунчалик севардики, ўз жамоасини йўлга қўйган ҳолда омадини синаб кўришга қарор қилди ва ўз жамоасини ташкил қилди. У ўн ёшли ўйинчиларни бир жамоага йиғди.\nДани отасининг жамоасида ўйнашни бошлади, дастлаб вингер сифатида ҳаракат қилди. Мураббий ўғлининг имкониятларини бошқа томонга йўналтириш яхшироқ, деб ўйлаб, унга ҳимоячи позициясида ривожланиш имкониятини берди. Ёш Дани зарур нарсаларга эга бўлиш учун қишлоқ хўжалиги маҳсулотларини сотди ва бўш вақтини машғулотларга сарфлади.\n2005 йилнинг 1 январида ёш футболчи учун муҳим воқеа содир бўлди: унинг ҳаётига Динора Сантана кириб келди. 2008 йилда қиз расмий равишда спортчининг рафиқасига айланди. Улар икки фарзандли бўлдилар - Даниэль ва Витория. Эр-хотиннинг шахсий ҳаётлари узоққа чўзилмади ва 3 йилдан кейин ажрашишди. Эр-хотин ажралиш сабабини ошкор қилишмади, аммо Алвес хиёнат қилишда гумон қилингани ҳақида миш-мишлар тарқалди.\nОиладаги келишмовчиликларга қарамай, Динора ва Дани болалар учун дўстона муносабатларни сақлаб қолишга муваффақ бўлишди. Аёл собиқ турмуш ўртоғининг агенти сифатида ишлашни давом эттирди ва футболчинининг фаолияти бўйича ҳар томонлама қўллаб-қувватлади. У ҳатто спортчи жароҳат олганида унга чин дилдан ғамхўрлик қилди. Алвеc ҳам ўз ўрнида ўзини яхши ота сифатида кўрсатди, кўп вақтини ўғли ва қизи билан ўтказди.\n2017 йилда футболчи яна бир бор уйланди. Унинг янги рафиқаси испаниялик модел Жоана Санс бўлди. Севишганларнинг тўйи махфий равишда ўтди. Тўй оқшоми оролда ўтказилди, унга махсус меҳмонлар таклифнома орқали киритилди.\nДани Алвес ва Жоана Санс\nДани Алвес катта футбол йўлидаги илк қадамини Бразилиянинг "Жуазейру" клуби академиясида қўйди. У ғоят ғайратли ва ғалабаларга чанқоқ эканлигини намойиш этиб, ёшлар жамоаси манфаатларини муносиб ҳимоя қилди. Спортга кириб келган футболчининг потенциалини "Баия" клуби менежерлари пайқаб қолишди ва 2001 йилда унга шартнома таклиф қилинди. Данинг дебют мавсуми муваффақиятли ўтди: йигит ўз таржимаи ҳолини футбол билан боғлашга қарор қилиб, касб танлашда адашмаганлиги маълум бўлди.\nУнинг имкониятлари "Севилья" скаутлари томонидан юқори баҳоланди. Аввалига футболчи 6 ойга ижарага олинди. 2003 йилги Жаҳон чемпионатида Бразилия ёшлар терма жамоаси таркибида қатнашгандан сўнг, Дани клуб томонидан доимий ҳамкорлик шартномасини қабул қилиб олди. Ушбу даврда кўплаб мутахассислар спортчининг истеъдодини юқори баҳоладилар. Унинг майдонда ўйнаш услуби футбол мухлислари ва турли клублар раҳбарларининг эътиборини тортди. Дани тезлик, аъло даражадаги техника ва ёрқин жамоавий ўйинни намойиш этди.\n2003 йилдан 2004 йилгача у "Севилья"нинг асосий таркибида ўйнади. Клуб билан Суперкубок ва Испания кубоги, шунингдек, Европа суперкубогини ютди. Ўзининг севимли жамоаси "Барселона"дан таклиф олмасдан олдин УЕФА кубогининг икки карра ғолибига айланди. У ёшлигида буни фақат орзу қила оларди. Янги жамоа футболчининг истеъдоди ва салоҳиятини очиб берди. Бунга мураббий Хосеп Гвардиола ҳам беминнат ёрдам берди. У туфайли Дани клубнинг энг машҳур ҳимоячисига айланди. Футболчининг даражаси юқори эканлигини унинг статистикаси бемалол тасдиқлайди.\nДаниэлнинг "Барса"га ўтиши клуб учун 35,5 миллион еврога тушди, бу бугунги кунда ҳам ҳимоячини сотиб олиш учун жуда катта сумма ҳисобланади. Жамоага шунчаки ҳимоячи керак эмасди, шу боис танлов тўғри бўлгани шубҳасиз. Дани жуда ақлли, майдонда вазиятни назорат қила оладиган ва рақиблар учун кутилмаган қарорларни қабул қила оладиган ўйинчи эди. Алвес биринчи мавсумда жамоанинг бир бўлаги сифатида Испания кубоги ва Чемпионлар Лигасини ютди. "Барселона"даги фаолияти давомида у ўз омборига 23 кубокни қўшиб қўйди. 388 учрашувда 21 та гол урди. Бу даврларда Данининг асосий шериги ва дўсти Лионель Месси эди.\nКлубдаги фаолиятининг энг юқори чўққисида ҳимоячи жамоани тарк этишга қарор қилди, бироқ унга шартномани узайтириш таклиф қилинмади. Орада футболчи ва Испания солиқ идоралари билан тушунмовчилик келиб чиққани ҳақида миш-мишлар тарқалди.\n2016 йилдан 2017 йилгача футболчи "Ювентус" манфаатларини ҳимоя қилди. У мавсум давомида жами 33 учрашув ўтказиб, 6 та гол урди. Даниэл Италия кубогини ютди ва Чемпионлар Лигасининг финалчисига айланди. Алвес жамоадан кетишига сабаб маъмурият билан тушунмовчилик эканлигини яшириб ўтирмади. Ўша пайтда унга кўплаб клублар даъвогарлик қила бошлашди.\n2017 йилда бразилиялик "Париж Сен-Жермен" сафини тўлдирди. ПСЖга эркин агент сифатида кўчиб ўтган футболчи биринчи мавсумдаёқ клуб билан мамлакат ғолиби бўлди. Шунингдек, Лига кубоги ва Франция суперкубогини ютди. 36 ёш бўлишига қарамасдан, Дани "бутсаларини михга илиш" ҳақида ўйламади ва юқори даражада ўйнашни давом эттирди.\nДани Алвеснинг Бразилия терма жамоасидаги дебюти 2006 йилда амалга ошган. Бир йил ўтгач, Бразилия термаси сафида Аргентинани мағлуб этиб, Америка кубогига эришди. Футболчи гарчи захира ўйинчиси сифатида таклиф қилинган бўлса-да, 2010 йилги Жаҳон чемпионатида ҳам иштирок этди. Уйдаги Жаҳон Чемпионати Данини жамоанининг асосий таркибига қўшилишига сабаб бўлди, аммо тез орада у яна захирада ўтирди.\nАлвес 2018 йилги Жаҳон чемпионатида қатнашувчилар рўйхатида бор эди, бироқ Россияга бора олмади. Ҳимоячи Франция кубоги финалида жароҳат олгани туфайли мусобақани ўтказиб юборди.\nДани Алвес ҳозир\nДаниэл футболчилик фаолиятини давом эттириб келмоқда. 2019 йилда у Америка кубогида Бразилия терма жамосини сардор сифатида майдонга бошлаб тушди. Турнир якунида Алвес энг яхши футболчи деб топилди. Дани ҳозирда "Сан-Паулу" клубининг аъзоси бўлиб, унга 2022 йилгача мўлжалланган шартнома таклиф қилинган. Футболчининг йиллик маоши - 4,2 миллион евро.\nФИФАнинг 2020 йилдаги рейтингида Дани 82-ўринга жойлашган.\nАлвеснинг шахсий Инстаграм аккаунти бор, шу орқали мухлислар ўйинчининг кундалик ҳаёти қандай кетаётганини кузатиб боришлари мумкин. Кўпинча Дани ўз рафиқаси билан тушган суратлари, янгиланган соч турмаги ёки ўзига хос кийиниш услуби фотосуратларини юклаб боради. Спортчи ёрқин ранглар ва бренд маҳсулотларини афзал кўради.\nДанининг бўйи - 173 см, оғирлиги - 64 кг\n2001 - штат чемпиони\n2003 - ёшлар ўртасидаги ЖЧ ғолиби\n2006, 2007 - Испания кубоги соҳиби\n2008/2009, 2009/2010, 2010/2011, 2012/2013, 2014/2015, 2015/2016 - Испания чемпиони\n2008/2009, 2010/2011, 2014/2015 - УЕФА Чемпионлар Лигаси ғолиби\n2009, 2013 - Конфедерациялар кубоги эгаси\n2009, 2011, 2015 - УЕФА Супуркубоги соҳиби\n2016/2017 - Италия чемпиони\n2017/2018, 2018/2019 - Франция чемпиони\n2017, 2018 - Франция Суперкубоги соҳиби\n2019 - Америка Кубогининг энг яхши ўйинчиси\n- Бразилиялик 2014 йил 27 апрелда юз берган нохуш ҳодисага аралашди. "Барселона"нинг "Вильярреал"га қарши ўйинида мухлис Алвес томонга банан ташлаб, ирқчиликка мойиллигини кўрсатди. Дани бу вазиятдан ҳазиломуз ҳаракатлари билан чиқиб кетди: мева пўстини арчиб, уни еб юборди. Кейинчалик бу ижтимоий тармоқларда глобал флеш-моб бошланиб кетишига сабаб бўлди. Футболчилар ҳамкасбини қўллаб-қувватлаш учун банан билан суратга тушишди ва ирқчиликка қарши чиқишди.\n- Дани Алвеснинг энг яхши дўсти ПСЖ ҳужумчиси Неймар эди. У дўсти билан биргаликда кўпинча футбол майдонида ғалаба рақсини ижро этарди.\n- "Барселона" собиқ футболчиси ўз қўллари билан бирор нарса яратишни хуш кўради. У бўш вақтларида боғдорчилик ва пазандалик дурдоналарини яратади.\n- Алвес дунёнинг энг кўп татуировкага эга футболчилари рўйхатига киритилган. Тасвирлар спортчи танасининг барча қисмларида бор. Уларнинг аксарияти фалсафий қарашларга эга.\n"Ювентус", "Бавария" ва "Манчестер Юнайтед" Усмон Дембелени кузатмоқда 0\nМбаппе: "ЕЧЛ совринини ютишни мақсад қилганмиз" 9\n"Ювентус" "Бавария" ярим ҳимоячисини нишонга олди 2


Медведев ишсизлар сони ошаётганидан ташвишда\nРоссия президенти Дмитрий Медведев мамлакатда ишсизлар сони ортиб бораётганидан жиддий ташвиш билдирди.\nМосквада илмий тадқиқот институти вакиллари билан учрашган Медведев Россияда ишсизлар сони расмийлар башоратига қараганда анча тез фурсатда ортиб бораётганини таъкидлади.\nМедведевга кўра, шу кунгача Россияда жами 2,2 миллион фуқаро ишсизлик марказларида расман рўйхатга олинган.\nАйни пайтда Россия Молия вазири Алексей Кудрин Россия келаси йилда халқаро молия институтларидан қарз олиши мумкинлигини билдирди.\nДавом этаётган глобал молиявий бўҳрон Россияни четлаб ўтмади. Россия иқтисоди таназзулга юз тутиб бораётган бир пайтда мамлакатдаги иш берувчилар минглаб ходимларни ишдан бўшатишга мажбур бўлмоқда.


Тилга эътиборли бўлиш жаннатнинг кафолатидир\n16:24 / 17.12.2016\nИнсоннинг жаннатий бўлиши учун сабаблар кўп бўлиб, улардан бири инсоннинг иккита аъзосини Аллоҳ ҳаром қилган нарсадан сақлай олса, кимки улар борасида тақво қила олса, шу икки аъзони гуноҳу кабира билан бузиб қўймаса, Пайғамбаримиз соллаллоҳу алайҳи васаллам шу инсонни жаннатий бўлмоқлигига кафолат бермоқдалар.\nБу иккаласида эса бундай қийинчиликлар йўқ. Аксинча, бу икки аъзони сақлашда тежамкорлик, мўътадиллик ва яхшилик бор.\nЖумладан, икки жағнинг орасидаги тилни сақлашлик энг долзарб масалага айланиб, бу анча мушкулдир. Чунки бу тилдан битта эмас, бешта эмас, ўнта эмас, балки ундан ҳам кўпроқ жиноятлар содир этилади. Тилга озгина эҳтиётсизлик қилинса, ҳар бир лаҳзада жиноят содир этиб қўйиши мумкин.\nАгар шу ҳадиси шарифга амал қилинса, мўмин-мусулмонлар ичида фитна ҳам, фасод ҳам бўлмайди, ёлғон, бўҳтон, туҳмат ва бошқа ҳамма ишларга умуман барҳам берилади. Ҳозирги кундаги асосий жанжаллар, келишмовчиликлар, қон тўкишликлар, фитна-фасодлар, фирқавозлик, гуруҳвозлик, мусулмон бўлиб туриб бир-бирини ўлдириш, адоват кўрсатиб бир-бирига қарши режалар тузиш, ҳаттоки ўлдиришдан роҳатланиш, ўлдириш учун қанча-қанча маблағ ва куч-қувватини сарфлаш – буларнинг барчаси шу тилнинг орқасидан келмоқда. Чунки бу тил ёлғон гапириб қўяди, туҳмат қилади, кимнидир кофирга ёки фосиқга чиқаради ва ҳоказо. Тил бир сўзни айтганидан кейин шу сўзни амалга ошираман деб, инсон қанчадан-қанча гуноҳу маъсиятларга ботади.\nҲозирчи? Ундай нарсалар деярли йўқ бўлиб қолди, амру маъруф ва наҳий мункар орамиздан кўтарилмоқда. «Кўрганингга салом бер», «юкини кўтаришиб ёрдамлаш», «йўлдан ўтказиб қўй», «ахлатни, зарар берадиган нарсани олиб ташла» ва бошқа шу сингари амру маъруф, яхшилика чақириш ҳолатлари бор ичимизда. Бироқ бир-бирларимизни ёмонликдан қайтариш, яъни наҳъи мункар секин-аста унутилмоқда.\nБугунги мусулмонлар ушбу қоидани эсдан чиқариб қўйганлари, бошларига тушаётган мусибатларга сабаб бўлаётган бўлса ажаб эмас, зеро қуйидаги ҳадисда ҳам худди шу ҳақида огоҳлантирилган.\nНаҳъи мункар бизларнинг орамиздан ҳам кўтарилиб кетиб қолди. Гуноҳу маъсият қилиб турганини кўрсак ҳам, «Менга нима?», деймиз. Биров билан сўкишиб, урушиб турган бўлса, бориб ажратишни ўрнига, телефондан суратга олиб, интернетда тарқатиб юборамиз. Ёки кимдир фожиага учраб, ўлим ёқасида чалажон бўлиб, қонга беланиб ётибди. Тез ёрдамни чақириш ёки унинг ёнига бориб қандайдир ёрдам беришни ўрнига, телефонни чиқариб суратга оламиз-да, «Буни биринчи бўлиб мен тарқатдим», деб фахрланишлик учун нима бўлса сарфлаймиз. Кимнидир ўлим билан жон талашиб ётганлигини тарқатиб, хурсанд бўламиз. Кимдир келиб: «Мана бу хабарни кўрдингми?», деса, «Ҳа, буни ўзим аллақачон тарқатиб бўлганман, мен буни муаллифиман», деб мақтанадиганлар бор.\nЯхши гапни айтишлик ҳозир анқонинг уруғи, жим туришлик эса, ундан ҳам камёб бўлиб қолди. Чунки ҳозирги муҳитда жим турган инсон ожиз ҳисобланади, у илмсиз сифатида қабул қилинади, у гўёки ландовур бўлади, қўлидан бир иш келмайдиган инсон сифатида гавдаланади. Шунинг учун жим турмаслик керак, ўзи билса-ю билмаса суҳбатга аралашиш керак. Унга умуман тегишли бўлган масала эмас, унинг соҳаси эмас, уни умуман қизиқтирмайдиган бир нарса, аммо албатта қўшилиши керак, ўша суҳбатга аралашиб ўзини ҳам шу соҳада қандайдир билимдон эканлигини кўрсатиш кераклигини тасаввур қилади ва шунга ҳаракат қилади.\nАввалги улуғларимизнинг сукути доимо тафаккур бўлган, сўзлари эса зикр ва ибодат бўлган. Улар гапирсалар ҳам фойда олишган, жимлик сақласалар ҳам ибодат қилганлар. Бу эса, дунёнинг ҳам, охиратнинг ҳам манфаатига ҳеч қачон зарар келтирмайди. Улар деярли гуноҳ содир этмайдиган улуғ мақомга, улуғ мартабага етишган инсонлар бўлган. Шунинг учун улар тирикликларидаёқ жаннатни касб этиб, уни нақд қилиб, жаннатдаги мақомлари, эгаллашлари керак бўлган ўринлари, қайси даражада туришлари, жаннатда ким билан қўшни бўлиши, ким билан ҳамсуҳбат бўлишлиги маълум бўлган. Чунки улар тилларини ҳам, бошқа аъзоларини ҳам сақлаганликлари сабабли, бунинг мукофотини ҳаётликларидаёқ олиб бўлишган.\nЯна: «Қиёмат кунида мендан энг узоқ бўладиганингиз», дедилар. Қиёмат куни Пайғамбаримиз соллаллоҳу алайҳи васалламдан узоқда туришлик, ҳақиқий бадбахтликнинг аломатидир. Ким экан у бадбахт? Биринчиси - кўп гапирадиган инсон, иккинчиси - оғзини тўлдириб гапирадиган инсон, учинчиси - мутакаббирлик учун гапирадиган инсондир. Буларнинг барчаси тилга тааллуқли бўлган иллатлардир.\nШу боис кўп гапириш, оғизни тўлдириб гапириш, кибру ҳаво учун гапириш биз учун обрў бўлмасин. Кўп гапирадиган одам кўп билади, деб ўйламаслигимиз керак. Оғизни тўлдириб гапирадиган одамни – сўзга ўта уста, ниҳоятда яхши гапиради, таъсирли гапиради, деб ўйламаслигимиз керак. Балки, у нимани гапирмоқда, нима учун гапирмоқда, нияти, мақсади нима – шунга қараб туриб унинг сўзи эътиборга олиниши лозим. Акс ҳолда, унинг сўзлари ўзининг ва атрофидагиларнинг зарари учун чиққан бўлади.\nМунофиқчи? Аввал гапириб қўяди, кейин эса, айтган сўзи ҳақида ўйлашни бошлайди (агар насиб қилса), бўлмаса уни ўйлаб ҳам ўтирмайди, гапиришда давом этиб кетаверади. Чунки унинг тили қалбидан ташқарида туради.\n12:20 / 29.01.2018


Сингапур – беш карра қиммат шаҳар\n15.03.2018 18:00 0 1303\nБеш йилдан бери «энг қиммат шаҳар» мақомини ўзида сақлаб турган Сингапурни Париж ва Цюрих таъқиб этмоқда.\n«Economist Intelligence» журнали ҳар йили «қимматбаҳо ва камбағал» шаҳарлар рўйхатини эълон қилади. Унинг 2018 йилги рейтингида Сингапур кетма-кет бешинчи бор энг қиммат шаҳар сифатида қайд этилди. Энг арзон шаҳар эса уруш ўчоғи бўлиб турган Сурия пойтахти Дамашқлиги маълум қилинди.\n«Economist Intelligence» ушбу рўйхатни шаҳарлардаги 150 дан ортиқ турдаги маҳсулотларнинг нархини аниқлаш орқали тузади. Ушбу маҳсулотлар орасида нондан тортиб, автомобилларнинг «емиши» – бензингача бор. Журнал бу йилги тадқиқотни дунёнинг 133 та шаҳрида ўтказди.\nРўйхатда Осиё шаҳарларининг юксалишини яққол кўриш мумкин. Гарчи Гонконг ўтган йилга нисбатан икки поғона пастлаб, Франция ва Швейцария пойтахтлари – Париж ва Цюрихни ўтказиб юборган бўлса-да, ҳамон кучли бешталикда. Жанубий Корея пойтахти эса, аксинча, тобора «қимматлашиб», қитъадош шаҳарларини қувламоқда.\nБеш йилдан бери «энг қиммат шаҳар» мақомини ўзида сақлаб турган Сингапурни Париж ва Цюрих таъқиб этмоқда. Шунингдек, «кучли ўнталик»да Европанинг Осло, Женева ва Копенгаген шаҳарлари ҳам бор.\nРўйхатнинг қуйи поғоналари, яъни арзонлар қаторида Венесуэланинг Каракас, Нигериянинг Лагос, Қозоғистоннинг Олмаота, Ҳиндистоннинг Бангалор шаҳарлари кўрсатилган. Энг қиммат ва энг арзон – Сингапур ва Дамашқ шаҳарларидаги нарх-наво орасидаги фарқ беш баробардан ҳам юқори.\nСингапур қиммат шаҳар\nҲодиса 19/11, 10:29\nАвто 08/11, 15:47